Kisah Seorang Petani Yang Memecahkan Rekod Maraton Dunia - Dennis Kimetto

Dennis Kimetto seolah-olah muncul secara tiba-tiba ketika beliau kelihatan mengambil bahagian dalam larian jarak jauh antarabangsa pada tahun 2011.

Tetapi dia dengan pantasnya menguasai separuh maraton dan kemudian maraton penuh, dalam perjalanan mencipta rekod dunia maraton pada tahun 2014.

Sebagai seorang pelajar yang masih muda di Kenya, Dennis Kimetto gemar dalam perlumbaan larian, tetapi keadaan kewangan keluarganya membuatkan kerjaya kompetitif dalam larian kelihatan seperti sesuatu yang mustahil.

Untuk membantu keluarganya bertahan dari segi kewangan, Dennis mula bekerja di ladang keluarganya di Eldoret. Beliau bertanggungjawab ke atas tanaman jagung dan menjaga lembu.

Walau bagaimanapun, dia tidak bercadang untuk berhenti daripada sukan larian secara sepenuhnya.

Dennis melakukan larian jarak sederhana di kawasan kejiranannya, yang mana termasuk kemudahan latihan berdekatan.

Dalam salah satu daripada latihannya, Dennis berselisih dengan seorang lagi pelari di jalan, Geoffrey Mutai.

Geoffrey menyedari bahawa teknik larian oleh Dennis sangat baik, membuatkannya memutuskan untuk mengekori Dennis bagi mengetahui siapa sebenarnya pelari tersebut.

Geoffrey kemudiannya menjemput Dennis untuk berlatih dengannya bersama yang lain, termasuklah Wilson Kipsang, di Kapng'etuny.

Seperti yang dijangkakan, Dennis Kimetto menerima tawaran dan berlatih secara separuh masa, bermula pada tahun 2008.

Kemudian, dengan mendapat restu daripada keluarganya, beliau meninggalkan ladang keluarganya untuk berlatih secara sepenuh masa.

Dennis Kimetto menikmati kejayaan antarabangsa pertamanya dalam perlumbaan separuh maraton.

Pada tahun 2011, beliau memenangi Nairobi Half Marathon dengan catatan 1:01:30, kemudian meneroka di luar Kenya untuk memenangi RAK Half Marathon, di UAE, dengan catatan yang lebih baik iaitu 1:00:40.

Dennis meneruskan kejayaan itu dengan kemenangan dalam Berlin Half Marathon 2012 , dengan catatan peribadi terbaik iaitu 59:14.

Kerana kesilapan pada pasport  dan kerana beliau tidak pernah dikenali sebelum ini, Dennis Kimetto dirujuk sebagai Dennis Koech dalam dunia larian pada tahun 2011 dan sebahagian daripada tahun 2012.

Lebih merumitkan kesilapan, usianya juga tersilap ditulis sebagai 18 tahun dan bukannya 28 tahun.

Jadi, untuk seketika, masa dan rekod pencapaiannya iaitu 59:14 di Berlin dianggap sebagai rekod dunia separuh maraton junior yang baru.

Dennis mempunyai dua lagi perlumbaan yang sangat berjaya di Berlin pada tahun 2012.

Pertama, beliau memenangi perlumbaan 25 kilometer BIG 25 dengan catatan rekod dunia iaitu 1:11:18, memecahkan rekod dunia sebelumnya oleh Sammy Kosgei dengan 1:11:50.

Selepas memenangi perlumbaan, Dennis mengumumkan bahawa "matlamat jangka panjangnya dalam maraton adalah mencatatkan rekod dunia," walaupun ketika itu beliau belum mengambil bahagian dalam larian maraton kompetitif.

Dennis melakukan debut maratonnya di Berlin, dan berlari dengan rakan latihan dan individu yang bertanggungjawab menjumpainya, Geoffrey Mutai.

Sepanjang larian, Dennis mengekori Geoffrey sehingga ke garis penamat dengan menamatkan larian di tempat kedua dengan catatan 2:04:16.

Masa tersebut adalah debut maraton terpantas pernah direkodkan dan juga pada ketika itu, catatan ke-5 terbaik dalam sejarah maraton.

Setahun kemudian, Kimetto menempa kejayaan dan mencipta rekod baru dalam marathon yang diadakan di Tokyo dan Chicago.

Dennis Kimetto memenuhi matlamat yang telah ditetapkannya 2 tahun sebelumnya apabila dia melakukan larian maraton dengan catatan di bawah 2:03 yang mana belum pernah dicatatkan sebelum itu oleh sesiapa pun

Catatang tersebut memberikan kemenangan kepada Dennis dalam maraton 2014 Berlin, dengan catatan rekod dunia 2:02:57, memecahkan rekod sebelumnya oleh Wilson Kipsang iaitu 2:03:23.

Dennis berlari dalam kumpulan pek utama untuk kira-kira separuh perlumbaan, tetapi melancarkan langkah deras di penghujung untuk mencapai kemenangan.

Catatan separuh pertama lariannya adalah 61:45, manakala separuh kedua bertambah baik kepada 61:12, perbezaan sebanyak 33 minit.

Dennis secara puratanya berlari dengan catatan masa 4:41:5 untuk satu batu (1.6km), dan 14:34:9 untuk 5 batu (8km).

Apabila tidak melakukan larian, Dennis Kimetto melakukan pelbagai kerja sukarela di Kenya, termasuklah membantu membina gereja dan membantu pelajar dengan kos pendidikan.


10 Bunyi Paling Kuat Pernah Terhasil Di Dunia

Bunyi kuat berlaku setiap hari dan di mana-mana sahaja. Menutup telinga anda ketika berjalan melewati kawasan pembinaan adalah cara biasa untuk menjaga telinga anda daripada bunyi yang menyakitkan.

Percakapan biasa oleh manusia hanya mengeluarkan bunyi sekuat 25 hingga 35 desibel.

Sebarang bunyi melebihi 85 desibel (dB) boleh menyebabkan kehilangan pendengaran dan kehilangan ini berkaitan dengan betapa kuat serta tempoh pendedahan kepada bunyi tersebut.

iluminasi.com kongsikan 10 bunyi yang paling kuat pernah terhasil sepanjang sejarah.

Sebuah konsert yang menggunakan set speaker 400,000 wat boleh mengeluarkan bunyi yang memecahkan telinga anda.

Bunyi maksimum boleh mencapai tahap 135 hingga 145 desibel yang mampu menjejaskan pendengaran anda buat seketika.

Walaupun biasanya ia tidak didengari secara dekat, namun bunga api masih merupakan letupan dan tersangat kuat.

Bunyi yang terdengar dari langit adalah sangat kuat, walaupun tidak merosakkan, tetapi bunyi maksimum boleh mencapai 145 hingga 155 desibel.

Malah, ujian juga dilakukan di bawah kawalan bunyi yang ketat untuk mengelakkan kecederaan telinga.

Bagi sesiapa yang tak bernasib baik yang berada hampir dengan lokasi tembakan, bunyi tembakan boleh merosakkan pendengaran pada kekuatan mencecah 145 hingga 155 desibel.

Inilah sebabnya mengapa anda sentiasa perlu memakai perlindungan telinga ketika berada di kawasan tembakan.

Duduk bersebelahan dengan pelumba kereta drag ketika pedal minyak ditekan bukan sahaja bingit, tetapi juga boleh merosakkan badan anda.

Bunyi di dalam lingkungan 155 hingga 160 Decibel, ia bukan sahaja akan merosakkan pendengaran anda secara kekal, tetapi ia juga menggetarkan penglihatan anda dan menjadikan ia sukar untuk dihadam buat sementara waktu.

Apabila roket dilancarkan, anda akan boleh mendengar bunyi yang sangat menyakitkan di antara 165 hingga 170 desibel, walaupun berdiri beberapa kilometer dari lokasi letupan.

Berbeza dengan banyak bunyi lain yang kuat, bunyi roket ini adalah tetap kerana ia mewujudkan tujah yang diperlukan untuk mengangkatnya dari tanah.

Paus biru kebanyakannya memancarkan bunyi-bunyi gemuruh berstruktur, berulang-ulang yang tersangat kuat yang dapat mengembara untuk beberapa batu di bawah air.

Ia seolah-seolah seperti lagu-lagu dan boleh digunakan untuk berkomunikasi dengan ikan paus biru lain, terutamanya untuk menarik dan mencari pasangan.

Panggilan ikan paus biru ini mencapai tahap sehingga 188 desibel. Bunyi wisel yang hebat ini boleh didengar sejauh beratus-ratus batu di bawah air. Paus adalah yang paling bising kuat dan terbesar di dunia.

Letusan Krakatoa 1883 telah melepaskan lebih daripada 25 kilometer kubik batu, abu dan gas serta menghasilkan bunyi paling kuat yang dilaporkan pada bacaan 180 Decibels.

Malah, letupan dahsyat tersebut kedengaran dengan jelas sejauh Perth di Australia, kira-kira 3,110 km dan pulau Rodrigues berhampiran Mauritius kira-kira 5,000 km

Berdiri sehampir 250 kaki dari lokasi, letupan yang terhasil daripada bom 1 ton menghasilkan kiraan desibel mencecah 210.

Tanpa perlindungan pendengaran yang mencukupi, anda boleh mati akibat daripada getaran yang tersangat kuat yang menggongcang anda.

Gempa bumi yang cukup untuk merobohkan tanah dan membinasakan bangunan dan kehidupan manusia mampu mencapai tahap decibel setinggi 235.

Sekiranya anda terperangkap di pusat gempa bumi dan cukup beruntung untuk tidak berada di atas tanah dalam pesawat atau helikopter, bunyi bising dan getaran yang dahsyat sahaja boleh membunuh anda sebelum anda dihempap apa-apa objek.

Tunguska adalah satu letupan besar-besaran yang berlaku berhampiran Sungai Tunguska Podkamennaya di mana sekarang dikenali sebagai Krasnoyarsk Krai dari Rusia, pada 7:40 pagi pada 30 Jun 1908.

Ledakan itu kemungkinan besar disebabkan oleh letupan di udara oleh serpihan meteoroid atau komet besar pada ketinggian 5 hingga 10 kilometer di atas permukaan Bumi.

Ia diukur dan kesannya adalah serupa dengan letupan bom 1000 Megatan dengan penarafan decibel 300 hingga 315. Kejadian ini sering dianggap sebagai peristiwa bunyi paling kuat dalam sejarah.


9 Soalan Psikologi Yang Membolehkan Anda "Baca" Pemikiran Dan Peribadi Seseorang

Pada asasnya, ini adalah seperti perbualan falsafah 1-on-1 di antara rakan-rakan.

Tetapi pada masa kini, perbincangan yang mendalam telah menjadi cara komunikasi baru yang benar-benar membantu seseorang itu lebih mengenali antara satu sama lain.

Kali ini iluminasi.com kongsikan 9 soalan menarik yang boleh membuatkan pasangan perbualan anda terlibat dalam perbincangan tentang perkara yang mereka tidak pernah jangkakan sebelum ini.

Soalan-soalan ini memerlukan jawapan yang terperinci dan tiada jawapan yang betul atau salah.

Dengan jawapan kepada soalan ini, anda boleh mengetahui tahap fatalisme seseorang iaitu persepsi mereka tentang semua peristiwa yang berlaku.

Malah, anda juga boleh mengetahui pandangan mereka terhadap kehidupan secara umumnya.

Soalan ini boleh mendedahkan tahap keyakinan diri seseorang, kekuatan dan kelemahan mereka. Ia juga boleh melihat pandangan seseorang terhadap diri mereka sendiri sama ada mereka seorang yang menarik atau tidak.

Jika jawapan mereka adalah ya, maka seseorang itu mempunyai keyakinan yang tinggi dan beranggapan bahawa diri mereka menarik.

Sebagai contoh, adakah anda ingin alat timbangan tersebut mengukur status seseorang dalam masyarakat, tahap kegembiraan mereka, tahap kekayaan atau apa-apa sahaja.

Dengan jawapan kepada soalan ini, anda akan dapat mengetahui dan memahami nilai serta keutamaan seseorang di dalam kehidupan.

Jika seseorang itu mahu mengukur kekayaan, ini bermakna dia seorang yang mengutamakan harta benda dalam kehidupan.

Soalan ini agak tricky dan memerlukan seseorang itu membandingkan perbuatan mereka dengan orang lain. Dari sini, anda boleh memahami tahap keyakinan diri, sifat kelucuan seseorang dan tahap kegilaan dalam diri mereka.

Selain itu, anda akan dapat mengetahui betapa uniknya personaliti seseorang itu melalui perbandingan ini.

Ini antara soalan yang tidak senang untuk dijawab, tetapi ia amat penting dalam mengetahui keperibadian seseorang.

Jawapan kepada soalan ini menunjukkan tahap moral seseorang dan sikapnya terhadap orang lain.

Jika jawapannya adalah ya, maka individu tersebut merupakan seorang yang jujur dan berani, serta bertanggungjawab ke atas apa yang dilakukannya walaupun mempunyai peluang untuk berselindung.

Soalan ini agak menarik di mana seseorang itu ditanyakan secara rahsia akan rutin harian mereka.

Dengan jawapan kepada soalan ini, anda mungkin dapat mengetahui bagaimana seseorang itu menjalani kehidupan mereka dan sama ada kehidupan mereka bermakna bagi mereka.

Anda juga boleh mengetahui sama ada seseorang itu gembira dengan hidup mereka. Jika jawapannya adalah ya, kemungkinan seseorang itu tidak begitu gembira dengan kehidupan dan perlu mencari sesuatu yang baru.

Soalan ini adalah berkaitan dengan logik dan juga mempersoalkan penghakiman seseorang ke atas jantina.

Anda boleh mengetahui sama ada seseorang itu cenderung terhadap pemikiran stereotype atau tidak melalui jawapan mereka. Anda juga akan dapat mengetahui betapa logiknya pemikiran mereka.

Seperti soalan nombor 5, jawapan daripada soalan ini mendedahkan tahap moral seseorang dalam kehidupan. Anda juga boleh mengetahui sikap seseorang ke atas ahli keluarga mereka ketika berhadapan dengan kesusahan.

Jika jawapannya adalah lakukan jenayah kerana terpaksa, ia menunjukkan seseorang itu berfikiran waras dan juga lebih pentingkan keluarga berbanding apa sahaja.

Ini antara salah satu soalan terpenting dalam mengetahui sasaran dan matlamat hidup seseorang.

Daripada jawapan yang diberikan, anda boleh mengetahui harapan dan juga impian seseorang.

Ia juga boleh mendedahkan perkara yang diidami untuk dilakukan oleh seseorang serta apa yang mereka rasa kurang dalam hidup mereka.


5 Cara Ular Menyelinap Atau Masuk Ke Rumah Anda

Ular adalah sejenis makhluk bahaya yang sangat licik. Selain daripada berbisa, ia juga mampu membunuh dengan cara membelit mangsa.

Ular sawa yang cukup besar boleh menelan seorang kanak-kanak malah orang dewasa. Baru-baru ini seekor ular telah didapati memanjat sebuah pangsapuri hingga ke tingkat 14.

Bagaimana perkara ini boleh berlaku? Adakah ular boleh memanjat bangunan atau tangga?

Sebelum itu, kita lihat terlebih dahulu cara paling biasa yang digunakan oleh ular untuk memasuki rumah anda.

Ruang di antara garaj dan pintu garaj menyediakan salah satu pintu masuk yang paling biasa untuk ular.

Bagi ular, walaupun jurang yang sangat kecil mampu memberikan peluang untuk masuk ke dalam rumah di mana mereka mencari makanan, seperti tikus atau tempat yang selamat untuk bertelur.

Pakar juga  memberi amaran bahawa ular boleh masuk ke dalam dengan menyusur di antara batu bata jika plaster dinding hilang dan juga antara bata dan dinding di bahagian luar rumah anda.

Jurang antara batu siding dan batu bata, atau apa-apa bahan yang sama perlu dibaiki segera untuk mengelakkan kerosakan kelembapan dan menghentikan ular daripada masuk ke dalam rumah.

Ular boleh hidup di dalam pasu atau bekas tumbuhan yang besar. Terdapat kes di mana seorang pemilik rumah yang membeli sebuah tanaman rumah yang besar dan meletakkannya di ruang tamunya.

Kemudian pada hari yang sama, dia terdengar bunyi sesuatu berhampiran tumbuhan tersebut. Beberapa minit kemudian, muncullah ular yang bersembunyi di dalamnya.

Tidak ada yang tahu bila atau bagaimana ular itu memasuki pasu tersebut, tetapi itu adalah satu kejutan besar.

Jika anda mempunyai pasu pokok yang besar di halaman rumah, pastikan ia sentiasa selamat. Lebih baik jika tidak ada pasu bersaiz besar kerana ular sangat tertarik dengannya.

Beberapa kejadian telah direkodkan di mana ular ditemui di dalam tandas dan juga mangkuk tandas. Ini membuktikan bahawa ular mampu memasuki rumah anda melalui paip air.

Ramai orang yang tinggal rumah seperti apartment atau rumah 2 tingkat beranggapan bahawa mereka selamat daripada makhluk ini kerana akses ke rumah mereka menghadkan ular daripada berbuat demikian.

Mereka percaya bahawa jika mereka tinggal di tingkat atas, kebanyakan makhluk jahat terutamanya ular tak mampu untuk memanjat tangga atau dinding. Namun, hakikatnya adalah bertentangan.

Jadi, adakah cara untuk ular memanjat tangga atau dinding dalam usaha masuk ke dalam rumah anda?

Walaupun anda tinggal di rumah yang tinggi, terdepat beberapa jenis ular yang mempunyai kebolehan memanjat naik ke bahagian atas. Ular tidak seperti cicak yang mampu memanjat permukaan licin, jadi ia tidak akan memanjat di bahagian seperti ini.

Tetapi ular dengan mudah dapat memanjat bata atau dinding batu! Ini adalah lebih mudah daripada memanjat pokok, yang mana juga mampu dilakukan oleh ular.

Ular sering memanjat tembok kerana ia terbau tikus di loteng dan cuba untuk memasuki menggunakan lubang yang sama digunakan oleh tikus.

Ular juga boleh mendapat akses dengan menggunakan tangga di rumah anda. Untuk memahami bagaimana ia dapat melakukan ini memerlukan sedikit penjelasan.

Pertama, ular tidak dapat memanjat tangga sebagaimana yang anda bayangkan. Ia tidak memanjat tangga dengan menyusur naik seperti mana manusia melangkah.

Ini adalah masalah yang sama dihadapi ular ketika ingin memanjat dinding kerana tidak mampu mencengkam atau tiada daya geseran untuk melakukannya.

Bagaimana ular memanjat tangga adalah dengan menggunakan otot yang luar biasa yang membolehkan ia bergerak dengan cepat.

Sekiranya anda pernah melihat seekor ular menyusur di atas tanah maka anda tahu bahawa bagaimana ia bergerak iaitu dengan menolak badannya ke hadapan atau belakang.

Ini cara yang sangat pintar membolehkan ia bergerak dengan cepat.

Kaedah yang sama boleh digunakan oleh ular untuk menaiki tangga. Daripada merangkak di atas lantai, otot-otot membolehkan ular itu mengangkat sebahagian badannya dan kemudian mendorong ke hadapan ke anak tangga di atasnya.

Ini membolehkan ular bergerak dari satu anak tangga ke anak tangga yang lain dengan menggunakan badannya dengan cara yang sama yang akan digunakan untuk merangkak.

Harus diingat bahawa ular hanya boleh melakukan ini jika ia mempunyai panjang badan yang mencukupi untuk bergerak dari satu tangga ke yang berikutnya.

Sekiranya jarak antara 2 anak tangga sejauh 25 centimeter, dan panjang ular tersebut hanyalah 30 sentimeter, maka ia tidak mempunyai panjang badan yang mencukupi untuk menolak badan ke anak tangga seterusnya sambil mengekalkan di atas anak tangga.

Sebagai peraturan praktikal, seekor ular memerlukan sekurang-kurangnya 2 kali panjang badan berbanding dengan ketinggian yang ingin dipanjatnya.

Selain daripada memanjat bangunan dan tangga, ular juga semakin pintar dan boleh membuka pintu rumah.

Ya, haiwan ini mampu membuka pintu yang mempunyai pemegang dengan meletakkan berat badan ke atasnya.


6 Mata-Mata Wanita Paling Hebat Dalam Sejarah

Mata-mata, ejen rahsia dan pakar pengintipan. Watak-watak yang menarik dan sukar difahami ini telah mencetuskan tipu muslihat dalam hati kita warga biasa sejak James Bond muncul di skrin besar dengan memakai tuksedo hitam.

Kisah-kisah keberanian wira yang dicapai oleh ejen-ejen hebat ini tersebar dengan begitu pantas, dan tidak ada yang membuatkan kita teruja lebih daripada misi berbahaya.

Malangnya, peminat mata-mata moden hanya memfokuskan kepada aksi pengintip lelaki, dan melupakan watak-watak wanita dalam kerjaya ini.

Mata Hari adalah seorang mata-mata yang menyamar sebagai penari Asia yang eksotik. Cool, kan?

Dia terkenal kerana menjelajah Eropah dalam melakukan persembahan tarian. Sesetengah penonton percaya bahawa dia dilahirkan di sebuah kuil India yang suci.

Manakala yang lain pula mempercayai bahawa Mata Hari diajar menari oleh pendeta wanita India. Sifat menggoda Mata Hari dan keperibadiannya yang ceria memberikan perlindungan sempurna untuk kerja pengintipan.

Oleh itu, semasa terletusnya Perang Dunia I, dia menjadi utusan dan kurier untuk kuasa Allies.

Mata Hari terkenal kerana menggoda dan bercinta dengan pegawai tentera berpangkat tinggi dari pelbagai negara, didakwa memujuk mereka untuk mendedahkan butiran tentang senjata dan serangan.

Dia akan menyampaikan butiran ini kepada musuh kuasa Sekutu, yang mana telah mengakibatkan kematian ribuan orang.

Walau bagaimanapun, sesetengah orang telah membuat spekulasi pada abad ke-21 bahawa keberkesanannya sebagai mata-mata telah dilebih-lebihkan daripada cerita sebenar.

Malah, ada yang membuat teori bahawa dia bukannya seorang pengintip. Mata Hari juga disyaki menjadi agen berganda.

Tetapi sebelum statusnya dapat didedahkan, Mata Hari telah ditangkap oleh pihak Sekutu dan dihukum mati. Dia dibunuh oleh skuad penembak Perancis di luar Paris pada tahun 1917, mengakhiri kerjayanya yang dramatik.

Virginia Hall, pengintip Amerika yang berkhidmat untuk Eksekutif Operasi Khas Inggeris, adalah seorang yang sangat menakjubkan.

Dia juga bekerja untuk Pejabat Perkhidmatan Strategik Amerika semasa Perang Dunia II dan kemudiannya untuk CIA. Ketika dalam perjalanan berburu di Turki, Virginia kehilangan kakinya disebabkan oleh kemalangan senjata.

Selepas kakinya dipotong, dia menamakan kaki palsu kayunya dengan nama "Cuthbert."

Sepanjang kariernya, dia memimpin rangkaian ejen dalam pelbagai tugas, menyelamatkan tawanan perang dan merekrut ratusan mata-mata untuk bekerja melawan Nazi.

Dengan menggunakan kecerdasannya untuk kekal satu langkah di hadapan Nazi pada setiap masa, Virginia Hall berfungsi sebagai satu halangan kepada Nazi dalam banyak operasi mereka.

Virginia menjadi satu-satunya wanita awam yang menerima anugera Pingat Perkhidmatan Cemerlang (Distinguished Service Cross).

Selepas menghabiskan sebahagian besar zaman kanak-kanaknya di Australia, dia bekerja sebagai seorang wartawan dan kemudian menjadi tuan rumah dalam masyarakat Perancis yang tinggi dengan mengahwini seorang industrialis Perancis yang kaya raya.

Nancy menyaksikan kerosakan dan penyalahgunaan kuasa yang dilakukan oleh Nazi secara langsung, dan dia berhasrat melakukan sesuatu mengenainya.

Dia menyertai French Resistance pada awal Perang Dunia II dan dengan pantas menjadi heroin pergerakan itu.

Kejayaan Nancy termasuklah mewujudkan komunikasi antara tentera British dan French Resistance, menyelamatkan nyawa sekutu dengan mengiringi mereka secara diam-diam melalui Perancis ke Sepanyol, dan mengumpul serta menyimpan senjata untuk memajukan kuasa Sekutu.

Dia sering dikreditkan atas usahanya mengawasi pengintip Jerman dan bahkan dikhabarkan bahawa Nancy pernah membunuh seorang askar Jerman dengan tangan kosong.

Kesungguhan ini memberikan nama samaran kepadanya iaitu "Tikus Putih." Walaupun cuba sedaya upaya, namun Nazi gagal untuk menangkap Nancy.

Tiga perkataan yang dapat menggambarkan Anna Champan: Gila, Rusia dan pengintip.

Anna Chapman adalah salah seorang daripada pengintip moden yang sangat terkenal.

Sebahagian daripada pengintip yang berkhidmat setia untuk Rusia, dia menghabiskan beberapa tahun di Amerika Syarikat semasa cuba mengumpulkan maklumat tentang apa-apa sahaja yang mungkin berguna kepada kerajaan Rusia.

Dia dituduh mencuba menggoda pemberi maklumat NSA, Edward Snowden, dalam usaha untuk tidak membiarkan Edward keluar daripada Rusia.

Anna Chapman berharap untuk berkahwin dan mengekalkan Edward di Rusia, untuk cuba merampas rahsia Amerika dari otaknya.

Dahsyat, kan? Tetapi anda perlu tahu satu perkara, iaitu Anna Chapman juga merupakan seorang model terkenal.

Dia sering menggunakan statusnya untuk mempelajari maklumat rahsia dan mendapat akses kepada rahsia kerajaan.

Dia akhirnya ditangkap di New York City pada tahun 2010.

Josephine Baker adalah seorang pengintip yang sangat cool. Paling terkenal kerana menjadi penyanyi dan penari, Josephine menjadi popular di tahun 1920-an.

Josephine terlibat dalam pelbagai perkara eksotik termasuklah membuat persembahan nyanyian, tarian malah sketsa komedi.

Dia dengan pantas menjadi salah seorang penghibur Eropah yang paling popular dan menerima bayaran yang sangat tinggi.

Namun, apa yang kebanyakan orang tidak tahu adalah Josephine Baker juga merupakan seorang mata-mata.

Dia bekerja untuk French Resistance semasa Perang Dunia II, menyeludup mesej dengan menyembunyikan di dalam lembaran muziknya dan kadang kala dalam seluar dalamnya.

Ana Montes, seorang pengintip terkenal untuk kerajaan Cuba, mula bekerja untuk Amerika Syarikat dengan Agensi Perisikan Pertahanan pada tahun 1985.

Dia sering dirujuk sebagai seorang pakar dalam semua perkara di Cuba. Semasa dia secara terang-terangan tidak bersetuju dengan dasar luar AS, para pegawai Cuba menghubungi Ana dan memujuknya untuk bekerja untuk mereka.

Dia adalah wanita yang sempurna untuk tugas itu. Bukan sahaja Ana mempunyai akses kepada rahsia kerajaan (khususnya pencerobohan Afghanistan), dia juga memiliki memori fotografi.

Ini menjadikannya mudah untuk menghafal dokumen dan fail yang sulit serta memberikan maklumat kepada pihak atasan.

Apabila rakan-rakannya berasa curiga dengan Ana, dia bersetuju untuk mengambil ujian poligraf untuk membuktikan kesetiaannya kepada AS.

Dia kemudiannya bekerja secara rahsia untuk kerajaan Cuba untuk beberapa tahun lagi sehingga FBI dapat mengumpulkan bukti yang besar terhadapnya.

Pada tahun 2002, dia mengaku bersalah atas kesalahan mengintip dan menerima hukuman 25 tahun penjara.


5 Lagu Indie Low-Profile Paling Berpengaruh Dalam Industri Muzik Malaysia

Penulis gilakan muzik. Muzik memainkan peranan yang sangat besar dalam hidup penulis (selain daripada pendidikan agamalah, hahaha) dan muzik merupakan salah satu perkara yang tidak lekang diikuti penulis sejak dulu lagi.

Industri muzik indie atau independent di Malaysia memang agak jarang mendapat liputan meluas, kecuali kugiran-kugiran bawah tanah yang memberanikan diri melonjak keluar. Nama-nama besar seperti Butterfingers, Hujan, OAG dan banyak lagi kerap kali disebut sebagai 'rujukan' band-band lain di negara kita.

Namun demikian, masih banyak kumpulan yang kurang mendapat liputanyang sebenarnya telah mencorak kehidupan ramai anak muda yang kini berkemungkinan besar sudah pun bergelar bapa. Lagu-lagu mereka pula disahkan sebagai lagu lejen di kalangan peminat muzik; masih dimainkan walaupun mungkin sudah berusia berpuluh tahun lamanya.

Berikut adalah lima lagu lejen yang masih segar dinyanyikan sehingga kini serta paling memberikan impak kepada generasi peminat muzik bebas satu masa dulu.

Pertama kali penulis mendengar lagu ini, lagu ini terus tangkap di kepala. Dengan melodi gitar yang sangat catchy serta lirik yang bersahaja, pengalaman menyaksikan kumpulan Muck beraksi memainkan lagu ini secara live perlu dilalui mana-mana peminat muzik.

Muck adalah sebuah kugiran dari Ipoh, Perak yang dikatakan mendapat inspirasi daripada Dinosaur Jr. "Orange School" pada penulis, merupakan karya anak tempatan yang boleh dikatakan berada pada tahap antarabangsa yang sepatutnya diangkat menjadi nyanyian pagi-pagi budak sekolah rendah.

Sebelum internet merebak penggunaannya, lagu ini entah apa rahsianya telah pun disebarkan secara meluas di kalangan anak-anak muda penggemar muzik. Penulis tidak tahu ilmu apa yang mereka gunakan waktu itu. Selain itu sesi-sesi di studio jamming juga seakan tidak sah tanpa kita dapat mendengar lagu tersebut dimainkan.

Salah sebuah lagu paling dikenali ramai tanpa sesiapa pun mengetahui wajah sebenar penyanyi atau kumpulan yang memainkannya, misteri berkenaan tajuk 'Shizuka 95' yang dipilih juga baru saja terungkai beberapa tahun lepas selepas anak-anak muda Malaysia melalak menyanyikan lagu ini dalam bilik air bertahun-tahun lamanya.

Lagu rasmi mereka yang nak tune gitar satu masa dulu, riff yang digunakan dalam lagu ini sangat mudah untuk diingati serta mampu melekat dalam kepala anda. Mempunyai melodi yang agak santai serta nyanyian yang selamba, lagu ini menjadi salah satu lagu paling lejen dalam industri muzik kita serta masih popular sehingga kini.

Carburetor Dung merupakan sebuah kumpulan punk yang membuat kemunculan pertama melalui kaset mereka yang terbit pada tahun 1993. Mereka mendapat liputan lebih meluas berikutan pengaruh salah seorang anggotanya bernama Joe Kidd yang mempunyai kolum tulisannya sendiri bertajuk Blasting Concept dalam akhbar The Star. Blasting Concept pada zaman kemuncaknya menjadi sumber berita utama peminat muzik bawah tanah seluruh negara.

Kami sengaja memilih lagu ini untuk diletakkan dalam senarai kerana impak lagu ini kepada mat-mat jiwang dan mat-mat bunga di luar sana sangatlah besar. Sangat mudah untuk dimainkan sendiri oleh sesiapa saja yang baru cuba belajar main gitar, lagu kugiran dari Sarawak ini menjadi lagu tema mereka yang merasa kesepian satu masa dulu.

Mendapat liputan besar selepas tersenarai dalam album kompilasi "1+1=3" yang diterbitkan syarikat Positive Tone, kumpulan Nice Stupid Playground berjaya mengekalkan momentum populariti mereka dengan beberapa buah lagu popular lagi, sebelum senyap. Sekiranya anda minat dengan lagu yang santai, untuk didengarkan masa hujan sambil terkenang cinta lama - cari lagu mereka.

Memandangkan kesemua lagu dalam senarai ini adalah lagu berbahasa Inggeris, kami selitkan sebuah lagu berbahasa Melayu yang kami rasakan sedikit sebanyak berjaya memberikan impak kepada citarasa anak muda satu masa dulu. Laila's Lounge tidak berjaya mengecapi tahap populariti yang dapat digapai rakan-rakan sezaman mereka, tetapi 'Mawar Khayalan' tetap merupakan buah tangan terbaik mereka yang kini layak dikatakan klasik.

Menjadi lagu tema dalam filem "KAMI" (bukan filem Kami lakonan allahyarham Sudirman Haji Arshad tau) memberikan pendedahan lebih besar untuk kugiran tersebut serta lagu mereka, namun bakat besar mereka seakan-akan terus terpendam tidak mendapat penghargaan yang lebih besar masyarakat kita.

Sebuah lagu feel good yang mampu membuatkan pendengarnya terbang, kami akhiri senarai ini dengan satu permintaan - apa lagi lagu indie lain yang anda rasakan sesuai dikategorikan sebagai pencetus fenomena anak muda? Nyatakan dalam ruangan komen kami.


8 Fakta Dahsyat Tentang Pencerobohan Jepun Ke Atas Alaska Ketika Perang Dunia Kedua

Ramai orang percaya bahawa Perang Dunia II berlangsung di bandar-bandar Eropah dan pulau-pulau di Pasifik Selatan.

Memang benar, tetapi apa yang dilupakan oleh kebanyakan orang adalah selama kira-kira setahun dari 1942 hingga 1943, Tentera Empayar Jepun menduduki pulau-pulau Alaska iaitu Attu dan Kiska.

Pendudukan ini mengejutkan dan menakutkan Amerika Utara dan peristiwa-peristiwa berikutnya selepas pendudukan tersebut telah memberikan pengaruh yang besar kepada keseluruhan perang kemudiannya.

iluminasi.com kongsikan 8 fakta dahsyat tentang pendudukan Jepun di Alaska ketika Perang Dunia Kedua.

Serangan balas Banzai digunakan oleh Tentera Empayar Jepun semasa Perang Dunia II sekiranya terjadi kekalahan yang akan datang untuk mengelakkan rasa malu.

Orang Jepun, yang sangat tidak suka menyerah kalah, akan menyerang musuh mereka menggunakan bayonet sebagai senjata dalam usaha untuk menyebabkan kerosakan sebanyak mungkin.

Strategi ini, walaupun tidak berkesan terhadap banyak askar Sekutu, membuatkan ramai yang ketakutan, kerana ia menunjukkan betapa bersungguh-sungguhnya orang Jepun dan sanggup mengorbankan diri mereka untuk menyakiti musuh berbanding ditangkap.

Pada Mei 1943, berhadapan dengan beberapa kekalahan dalam Pertempuran Attu, komander Jepun, Yasuyo Yamasaki memerintahkan salah satu serangan Banzai terbesar di Perang Pasifik, menghantar hampir semua orangnya yang tersisa dalam serangan berskala besar terhadap orang-orang Amerika.

Orang-orang Amerika, yang tidak pernah melihat serangan seperti ini berasa sangat terkejut dan Jepun dengan cepat memecah masuk ke benteng Amerika.

Walau bagaimanapun, kemenangan ini agak singkat, kerana orang Amerika dengan cepat bersatu dan dapat mengusir Jepun.

Daripada kira-kira 2,300 tentera Jepun yang menduduki Attu, kurang daripada 30 orang berjaya ditawan Amerika.

Lokasi Kiska dan Attu yang terletak di utara utara Lautan Pasifik bermakna ia berada di mengalami cuaca yang dahsyat.

Keadaan ini dirasakan oleh kedua-dua pendudukan pihak Jepun dan Amerika. Pertempuran Attu pada mulanya dijangka bertahan beberapa hari, jadi orang Amerika hanya membawa bekalan untuk tempoh yang singkat.

Akibatnya, bekalan mereka tidak mencukupi. Oleh kerana itu, ramai tentera mengalami frostbite dan gangren. Di samping itu, berlaku kekurangan makanan, yang menambah lagi kesengsaraan tentera Amerika Syarikat.

Gyokusai adalah bentuk bunuh diri besar-besaran yang dilakukan oleh tentera Jepun untuk Maharaja Hirohito.

Ini dilakukan untuk mencegah penangkapan oleh musuh, yang dianggap sebagai penghormatan terakhir dalam masyarakat Jepun pada masa itu.

Semasa Pertempuran Attu, ketika jelas bahawa kuasa Sekutu akan mengambil alih pulau itu, kira-kira 500 tentara Jepun meletakkan bom tangan di dekat perut mereka dan meletupkan diri.

Ini merupakan peristiwa yang mengejutkan, yang dipuji oleh beberapa sumber sebagai kes rasmi pertama gyokusai.

Bunuh diri jenis ini, dan dengan cara yang lain, menjadi perkara biasa pada tahun-tahun seterusnya dalam perang kerana Jepun kehilangan lebih banyak wilayah dan kekalahan sesuatu kelaziman.

Teori yang paling popular mengenai mengapa orang Jepun menyerang Kiska dan Attu adalah untuk mengalihkan perhatian angkatan laut Amerika dari kepentingan Jepun di bahagian lain di Pasifik.

Tetapi dengan Armada Pasifik Amerika Syarikat yang berada dalam bahaya dan jeneral Amerika yang lebih menumpukan kepada peperangan di Eropah, menarik perhatian AS mungkin sesuatu perkara yang cuba dielakkan oleh Jepun.

Teori lain yang sama adalah bahawa pendudukan itu adalah untuk menghalang pasukan Amerika daripada menyerang Jepun dengan cara Kepulauan Aleutian .

Walau bagaimanapun, dengan pengecualian beberapa serangan pengeboman dari Attu kemudiannya, pulau-pulau itu tidak bertindak sebagai tujuan strategik dalam strategi perang Amerika.

Namun ada yang mempercayai, khususnya pada masa pencerobohan itu, bahawa ia telah dilakukan untuk mendapatkan tanah untuk berfungsi sebagai pangkalan operasi untuk pencerobohan besar-besaran di Alaska atau di Barat Laut Pasifik.

Walau bagaimanapun, sebab yang tepat mengapa Jepun menyerang Kiska dan Attu masih menjadi misteri hingga ke hari ini.

Semasa Perang Dunia II, terdapat banyak contoh tentera Jepun berjuang sehingga akhir dan kemudian membunuh diri apabila mereka menyedari bahawa kekalahan dan penangkapan sudah hampir.

Ia dianggap perkara yang sangat memalukan kepada seluruh keluarga jika seseorang menyerah diri dalam peperangan bagi budaya Jepun.

Akibatnya, orang Jepun akan melakukan segala yang mungkin untuk menang dan jarang menyerah, dengan beberapa askar terus bertempur selama beberapa dekad setelah perang berakhir.

Namun dalam kes Kiska, orang Jepun menyerah tanpa pertengkaran. Selepas melihat pembunuhan beramai-ramai dan kehilangan nyawa di Attu, para komandan Jepun di Kiska tidak merasakan kebarangkalian mengekalkan kawalan ke atas pulau itu.

Jadi apabila cuaca berkabus, orang Jepun melarikan diri dari pulau itu yang membolehkan pasukan Sekutu untuk menawan semula Kiska dengan pantas.

Ini adalah salah satu daripada beberapa contoh Jepun menyerah kalah semasa Perang Dunia II.

Sebelum pencerobohan Jepun, Attu mempunyai populasi 44 orang, hampir semuanya berasal dari Alaska.

Semasa pendudukan Jepun, seluruh penduduk ditawan dan dihantar ke kem tahanan Jepun. Di kem ini, kira-kira separuh daripada 44 orang asal meninggal dunia akibat keadaan yang teruk.

Selebihnya diserahkan kembali kepada Amerika Syarikat selepas perang. Walau bagaimanapun, mereka tidak dihantar pulang ke Attu kerana kos yang mahal untuk membina semula.

Kebanyakan mangsa yang terselamat menetap di komuniti asli Alaska yang lain. Keturunan penduduk asal Attu kembali ke pulau itu 75 tahun kemudian pada 2017 sebagai sebahagian daripada usaha perdamaian.

Beberapa buku sejarah dan rekod menyebut tentang kempen Attu dan Kiska.

Pada bulan Mac 1943, selepas beberapa bulan pengabaian oleh Amerika Syarikat, angkatan tentera laut yang diketuai oleh Laksamana Muda Thomas C. Kincaid mengepung Attu dan Kiska dalam usaha untuk menghentikan aliran bekalan ke tentera Jepun.

Pada 26 Mac 1943, armada Amerika bertembung dengan Angkatan Laut Jepun, yang cuba membawa bekalan untuk menduduki tentera Jepun.

Dalam apa yang dikenali sebagai Pertempuran Kepulauan Komandorski, tentera Jepun mampu menyebabkan kerosakan serius terhadap armada Amerika, tetapi akhirnya mereka berundur kerana ketakutan terhadap pengebom Amerika dan bekalan yang semakin berkurangan.

Pihak Jepun tidak lagi cuba untuk menghantar bekalan dengan kapal, hanya dengan menggunakan kapal selam sekali-sekala.

Ini mengurangkan kawalan Jepun terhadap Attu dan Kiska dan membolehkan Sekutu untuk mengawalnya dengan lebih berkesan.

Ramai rakyat Amerika percaya bahawa Perang Saudara AS pada pertengahan abad ke-19 menandakan berakhirnya konflik di Amerika Syarikat.

Walau bagaimanapun, senarai ini dan fakta-fakta yang ditunjukkan menunjukkan bahawa ia tidak sedemikian. Ketika artikel ini ditulis, tidak ada pendudukan di tanah Amerika oleh pasukan penyerang.

Selain itu, tidak ada konflik atau serangan yang boleh mencetuskan "peperangan."

Kempen di Kepulauan Aleutian kekal sebagai pertempuran terakhir yang berlaku di wilayah AS.

Walaupun ia tidak dikenang seperti pertempuran Amerika lain seperti Gettysburg atau Valley Forge, Kempen Kepulauan Aleutian telah mengorbankan beribu-ribu nyawa dan membawa Perang Dunia II ke pantai Amerika Syarikat.


5 Perompak Bank Paling Berani Tapi Ditangkap Juga Akhirnya

Seperti kerjaya lain, perompak bank juga menyesuaikan diri dengan budaya yang berubah-ubah.

Menurut artikel yang ditulis oleh Albert Samaha untuk The Village Voice, "Bagaimana Trend Rompakan Bank Telah Berubah di Amerika Saban Tahun," hanya sepertiga perompak bank yang melakukan rompakan pada tahun 2000 menggunakan senjata api.

Oleh kerana juruwang pada masa kini diarahkan untuk mematuhi permintaan perompak bagi memastikan keselamatan mereka sendiri, menggunakan senjata adalah risiko undang-undang dan fizikal yang tidak perlu bagi perompak.

Pada tahun 2011, 58% daripada perompak melakukan rompakan dengan memberikan juruwang nota di mana dia menuntut wang tunai.

Teknik yang digunakan untuk rompakan bank berbeza-beza, tetapi beberapa rompakan dilakukan dengan begitu berani. iluminasi.com kongsikan 5 rompakan bank paling berani di dunia.

Pada tahun 1958, seorang juruwang bank muda yang berpenampilan kemas, Boyne Lester Johnson merompak tempat kerjanya sendiri.

Penampilannya yang bergaya membuatkan pihak media terpesona, ketika dia dalam buruan. Dalam poster mencarinya, Johnson kelihatan memakai tuksedo putih dan tali leher hitam.

Bersama dengan ketinggian dan beratnya, poster itu menyertakan penerangan ini: "Seorang berpenampilan kemas, sering hadir di kelab malam, peminum champagne dan gemar berdampingan dengan wanita".

Johnson tidak pernah ditangkap, tetapi dia ditemui ketika dia kembali ke tempat jenayahnya ketika melawat restoran Riviera, yang mengambil alih lokasi bank tersebut pada tahun 2018.

Geng James, yang diketuai oleh adik beradik Jesse dan Frank James, mengeksploitasi ketidakstabilan sosio-ekonomi yang disebabkan oleh Perang Saudara Amerika untuk keuntungan peribadi mereka.

Mereka merompak bank-bank dan kereta api serta berjaya mengelakkan diri daripada ditangkap selama 15 tahun.

Pada Jun 1871, Geng James tiba di Coryden, Iowa. Ketika ketibaan mereka, ahli politik dan aktivis anti-perang, Henry Clay Dean menyampaikan ucapan di Gereja Methodist.

Henry Dean adalah seorang pemidato yang dihormati dan seperti yang dijangka oleh Geng James, ucapannya dihadiri oleh orang ramai.

Hasilnya, banyak tempat awam termasuk Bank Ocobock Brothers, hampir kosong dan memudahkan kerja rompakan mereka.

Kemungkinan rompakan bernilai RM25,000 itu tidak akan pernah diketahui oleh orang ramai jika geng ini tidak masuk ke gereja Methodist di mana Henry Dean sedang berucap, dan mengejek penonton dengan melambaikan wang ke arah mereka.

Walaupun berpakaian kasual, Nanette Perkins sangat cekap dalam profesion pilihannya iaitu merompak bank.

Pada 2017, Perkins merompak 5 bank dalam tempoh 2 hari, bermula dengan Chase Bank di West Valley City, Utah.

Di setiap bank, dia menyerahkan nota yang meminta wang dan tidak pernah menggunakan senjata.

Nanette Perkins langsung tidak menghiraukan pengawasan bank dan tidak cuba untuk menyembunyikan penampilannya.

Selain cermin mata, Nanette Perkins memakai bandana biru di kepalanya. Dalam kebanyakan rompakan, dia memakai pakaian seluar tidur.

Dia berjaya merompak kira-kira RM37,000, tetapi bersetuju untuk memulangkan sebahagian daripada wang itu sebagai sebahagian daripada perjanjian rayuannya ketika akhirnya dia ditangkap pada 2018.

Pada Julai 1976, selepas 2 bulan menggali dan menebuk sistem pembetungan bandar di Nice, Perancis, 13 perompak merangkak melalui pembetung dan memasuki peti besi bank Société Générale dari bawah tanah.

Lebih 6 hari, mereka mengosongkan 370 tabung emas, perhiasan, dan wang tunai. Jumlah keseluruhan bernilai 50 juta franc, bersamaan RM130 bilion pada tahun 2019.

Ketika kumpulan itu melarikan diri, air pembetung yang semakin meningkat membanjiri bank. Polis menahan ketua geng ini, Albert Spaggiari, yang mendakwa dia melakukan rompakan ini berdasarkan sebuah novel.

Beberapa anggota geng berjaya ditangkap dan disabitkan kesalahan. Walau bagaimanapun, Spaggiari melarikan diri.

Apabila dia dibawa ke mahkamah, Albert melompat keluar dari tingkap di pejabat hakim setinggi 6 meter. Dia menaiki motosikal yang sudah disediakan, yang membawanya ke sebuah kereta Rolls Royce.

Pemandu Rolls Royce tersebut memandu menghala ke Paris dan sejak itu, Albert Spaggiari tidak pernah kembali ke Perancis.

Oleh kerana kemajuan teknologi, ada kemungkinan untuk merompak sebuah bank tanpa perlu ke bank.

Dennis K. (nama samaran tersebut oleh polis Sepanyol yang menangkapnya) dan kumpulannya merompak beberapa bank antarabangsa dari akhir tahun 2013 sehingga Dennis ditangkap pada tahun 2018.

Bagaimana perompak ini melawat begitu banyak bank di banyak negara tanpa ditangkap ?

Sebenarnya, mereka tidak hadir ke bank yang dirompak. Perompak ini mencipta dua jenis malware, Anunak dan Carbanak, dan memuat naiknya ke sistem digital ATM bank di seluruh dunia.

Kemudian, mereka mengadaptasikan program ujian keselamatan, Colbalt Strike, menjadi malware.

Dennis K. tidak pergi ke bank tetapi dia membuatkan ATM bank memberikan wang secara langsung kepadanya.

Dalam masa kurang daripada 5 tahun, penjenayah siber ini menghasilkan kira-kira RM8.56 bilion. Dan walaupun Dennis K. telah ditangkap, tetapi wang tersebut masih belum ditemui.


10 Teleskop Paling Besar Di Dunia

Sejak zaman Galileo, manusia telah menggunakan teleskop untuk membuat imbasan pada langit.

Galileo menjelajah langit malam dan menemui Bima Sakti, tetapi hari ini, teleskop digunakan untuk pelbagai tujuan penyelidikan.

Salah satu ciri penting mereka ialah keupayaan untuk melihat banyak warna dan jenis cahaya yang mana tidak mampu dilihat oleh mata kita, seperti inframerah, ultraviolet, sinar gamma, sinaran x, gelombang mikro dan gelomban radio.

Teleskop dapat melihat lebih banyak butiran dengan lebih baik berbanding mata kita, dan pada masa yang sama dapat merekodkan apa yang dilihat, supaya pemerhatian dapat dikongsi.

Berkongsi kedudukan dengan MMT, teleskop optik Magellan bersaiz 6.5m dan terletak di Chile.

Pasukan Observatori menjalankan pencarian planet ekstrasolar, dengan aplikasi kaedah halaju radial menggunakan spektrograph dipasang pada Magellan II.

MMTO terletak di Arizona, Amerika Syarikat dan cermin utamanya yang bersaiz 6.5 meter mempunyai reka bentuk sarang lebah khas yang sangat ringan.

Teleskop ini terletak di dalam bangunan yang boleh disejukkan dengan sangat cepat, untuk tujuan meningkatkan keupayaan penglihatan.

Bumbung dan dinding yang mengelilingi teleskop ini boleh digulung sepenuhnya, satu kaedah yang mudah dan berkesan untuk menurunkan suhu.

Nama apa yang lebih baik untuk diberikan kepada teleskop kembar? Sudah tentunya Gemini!

Kedua-duanya bersaiz 8.1 meter namun ia telah dipisahkan di mana Gemini Utara berada di Hawaii dan Gemini Selatan di Chile.

Balai cerap teleskop ini secara keseluruhan dikendalikan bersama oleh badan-badan saintifik dari AS, Kanada, Brazil, Chile dan Argentina.

Gemini mengetuai dunia dalam pengimejan inframerah menggunakan optik penyesuaian medan luas.

VLT mempunyai empat teleskop bersaiz 8.2 meter dan terletak di utara Chile, dikendalikan oleh Balai Cerap Selatan Eropah.

Teleskop ini membuat pemerhatian terhadap panjang gelombang inframerah dan gelombang yang boleh dilihat.

Ia juga dapat melihat objek yang mana 4 bilion kali lebih sukar untuk dilihat, daripada objek yang dapat kita lihat dengan mata kita.

Teleskop Subaru bersaiz 8.2 meter terletak di Mauna Kea di Hawaii namun ia merupakan hak milik Jepun.

Pengaturan cermin sekunder dan tertiari yang mana luar biasa digunakan dalam teleskop yang besar membolehkan Subaru memberikan medan penglihatan yang luas yang sangat berguna dalam meninjau dengan begitu mendalam terhadap kawasan yang luas.

Ini adalah salah satu teleskop optik yang paling canggih di dunia.

Tidak seperti beberapa teleskop yang lain, ia tidak mempunyai cermin yang bersegmen, tetapi ia dilengkapi dengan cermin monolitik terbesar bagi mana-mana teleskop optik.

Ia mempunyai dua cermin bersaiz 8.4 meter dan optik adaptif, yang dapat mengatasi Hubble dari segi ketajaman gambar bergantung kepada tahap gelombang cahaya.

Terletak di Balai Cerap Astronomi Afrika Selatan, SALT bersaiz 9.2 meter, menjadikannya teleskop terbesar di hemisfera selatan dan ke-4 yang terbesar di dunia.

Ia boleh menghasilkan radiasi sinar polarimetrik dan spektroskopik, dan membolehkan pengesanan objek yang tak dapat dilihat di hemisfera utara.

Teleskop ini yang sama saiznya dengan Hobby-Eberly, pada ukuran 10 meter dan juga mempunyai ciri pembinaan bersegmen.

Kedua-dua teleskop beroperasi seiring dengan puncak gunung Mauna Kea di Hawaii.

Seperti Hobby-Eberly, banyak segmen cermin kecil beroperasi sebagai satu entiti besar.

Digunakan untuk pemerhatian optik dan inframerah, teleskop ini mempunyai spektrometer dan kamera.

Ini adalah teleskop dengan aperture bersaiz 10 meter di Balai Cerap MacDonald di Texas.

Ia dibina dari 91 segmen berbentuk heksagon, satu teknik yang menjadikannya lebih ekonomik untuk dibina.

Cermin teleskop ini boleh berputar di sekitar pangkalan dan mampu menjejaki objek tunggal hingga 2 jam.

Dengan mempunyai aperture tunggal terbesar daripada mana-mana teleskop di dunia dengan ukuran 10.4 meter, Gran Telescopip di Kepulauan Canary adalah yang terbesar di dunia.

Ia terletak di La Palma, di balai cerap di Roque de los Muchachos. Teleskop ini adalah sebahagian daripada kumpulan Balai Cerap Utara Eropah.

Suasana di lokasi Kepulauan Canary ini sangat baik untuk membuat pemerhatian inframerah dan optik.


6 Perkara Ini Pantang Dilakukan Terhadap Kereta Transmisi Automatik

Kenderaan dengan transmisi automatik sangat digemari terutama untuk mereka yang baru mula memandu dan wanita.

Namun, masih ramai yang tidak menggunakannya dengan cara yang betul dan baik. Beberapa tabiat buruk sesetengah pemandu sebenarnya boleh merosakkan transmisi automatik dengan lebih pantas.

Akibatnya, anda perlu sediakan wang yang tinggi untuk penggantian transmisi.

iluminasi.com kongsikan 6 perkara yang anda tak patut lakukan jika memandu kereta transmisi automatik.

Membiarkan kereta anda dalam transmisi "D" apabila anda hanya duduk di dalam kereta untuk masa yang sangat lama boleh merosakkan transmisi automatik kerana terlalu panas.

Dalam kes ini, lebih baik untuk anda mematikan kereta atau memasukkan gear ke mod "P". Walaupun situasi ini agak pelik, tapi percayalah perkara ini berlaku contohnya seperti berhenti di parking untuk menunggu orang, ada yang tidak menukarkan ke mod "P" dan cuma menekan pedal brek sambil menunggu.

Anda mungkin beranggapan bahawa ia akan menjimatkan minyak anda, tetapi ia adalah sebaliknya. Meletakkan kereta anda dalam transmisi "N" ketika menuruni bukit sebenarnya membahayakan nyawa anda.

Ia mengurangkan keupayaan mengawal kenderaan dan mampu membuatkan anda kemalangan. Malah, ia boleh merosakkan transmisi yang mana memakan kos yang mahal untuk dibaiki.

Semua orang yang memandu di bandar besar berhadapan dengan kesesakan lalu lintas. Ia sangat menjengkelkan dan membazirkan masa serta wang.

Tapi ia juga merupakan satu kesilapan besar dan boleh menyebabkan kerosakan tambahan kepada transmisi jika anda terlalu kerap menggunakan gear neutral.

Ada pemandu di luar sana yang kerap menukarkan gear ke mod N ketika kesesakan yang bergerak perlahan semata-mata untuk menjimatkan minyak.

Sesetengah kereta tidak membolehkan anda melakukan perkara ini. Dan jika anda lakukannya, ia sangat berbahaya dan berkemungkinan besar akan merosakkan pin yang digunakan dalam membuatkan transmisi berfungsi.

Jadi apabila anda ingin parkir, jangan terburu-buru dan pastikan kenderaan anda berhenti sepenuhnya sebelum memasukkan gear "P".

Berhati-hati dengan cecair atau minuman. Walaupun cecair atau air dalam jumlah yang sedikit sahaja mampu membuatkan anda harus menukar transmisi kenderaan.

Jadi jika anda ingin minum dalam kenderaan, pastikan ia tidak tertumpah.

Anda harus memastikan tangki minyak anda tidak kurang dari 1/4 penuh. Dan ada beberapa sebab untuk perkara ini.

Pertama, tolok ukur bahan api tidak selalu tepat dan kereta anda boleh berhenti lebih awal dari yang anda harapkan kerana kekurangan minyak.

Kedua, tahap minyak yang rendah boleh merosakkan kereta anda kerana bahan api mengekalkan semua butiran dalaman sentiasa dilincirkan. Ini amat penting untuk kereta dengan transmisi automatik.


Fahami Jenis-Jenis Mahkamah Sivil Di Malaysia

Setiap hari kita akan dengar berita berkenaan mahkamah, melibatkan beberapa jenis mahkamah. Dengan istilah seperti mahkamah sesyen, tinggi, majistret, syariah dan pelbagai lagi - sudah pastilah agak sukar untuk kita memahami dengan lebih jelas peranan setiap jenis mahkamah yang ada.

Adakah anda faham jenis dan fungsi mahkamah yang ada di Malaysia? Jom kita belajar serba sedikit dan fahami kategori-kategori mahkamah sivil yang menjadi salah satu cabang perundangan paling penting dalam masyarakat kita.

Walaupun mempunyai bermacam jenis, secara asasnya mahkamah di negara kita hanya dibahagikan kepada dua iaitu mahkamah sivil dan mahkamah syariah.

Untuk kedua-dua kategori itu pula, di dalamnya ada beberapa mahkamah yang memainkan peranan berbeza, berikutan bidang kuasa yang berbeza tertakluk kepada peruntukan yang dibenarkan.

Mahkamah sivil di letakkan di bawah bidang kuasa kerajaan pusat sementara mahkamah syariah pula diletakkan di bawah bidang kuasa negeri, bergantung kepada kuasa yang diberikan pada Sultan atau pemerintah tertinggi negeri tersebut. Untuk artikel ini, kami fokuskan terlebih dahulu pada mahkamah sivil.

Di dalam mahkamah sivil atau kadangkala digelarkan mahkamah persekutuan, terdapat dua pecahan besar yang digelarkan sebagai mahkamah atasan (superior court) dan mahkamah rendah (subordinate court).

Mahkamah atasan dibentuk daripada gabungan beberapa mahkamah iaitu mahkamah persekutuan (federal court), mahkamah rayuan (court of appeal) dan mahkamah tinggi (high court) dengan hirarki setiap mahkamah mengikut turutan yang disenaraikan.

Mahkamah persekutuan merupakan mahkamah tertinggi di negara kita dan mempunyai kuasa untuk menyelesaikan sebarang kes yang melibatkan kerajaan negeri dengan kerajaan persekutuan, selain daripada mengesahkan sebarang penggubalan undang-undang di peringkat Parlimen dan Dewan Negeri.

Mahkamah rayuan duduk di antara persekutuan dan tinggi, bertanggungjawab mengendalikan proses rayuan bagi mana-mana kes yang melibatkan keputusan mahkamah tinggi. Walaupun begitu, bidang kuasa mahkamah rayuan agak terhad serta tidak mengendalikan sebarang perbicaraan yang boleh membawa kepada sabitan kesalahan.

Mahkamah tinggi pula memainkan peranan terbesar mengelolakan majoriti kes melibatkan kumpulan sivil yang bersifat jenayah. Selain itu mahkamah tinggi juga bertanggungjawab membicarakan sebarang kes melibatkan orang ramai seperti kes tuntutan penjagaan anak dan pengisytiharan muflis.

Mahkamah tertinggi dalam sistem sivil rendah adalah mahkamah sesyen. Mahkamah sesyen bertanggungjawab untuk membicarakan apa saja kes kesalahan dan jenayah namun tidak mempunyai kuasa menjatuhkan hukuman mati serta tidak boleh mengenakan denda melebihi RM250,000.

Mahkamah sesyen memainkan peranan untuk membuka perbicaraan dan siasatan awal terhadap tertuduh, sebelum kes itu dibawa ke mahkamah tinggi bagi perbicaraan seterusnya. Di negara kita, ada lebih kurang 60 mahkamah sesyen kesemuanya.

Di bawah mahkamah sesyen pula adalah mahkamah majistret, di mana terdapat 118 mahkamah majistret di seluruh negara. Mahkamah majistret mempunyai beberapa cabang berbeza dengan adanya mahkamah majistret sivil dan jenayah (kelas pertama) dan majistret sivil dan jenayah (kelas kedua).

Bidang kuasa kumpulan mahkamah itu juga berbeza dengan mahkamah majistret sivil boleh mendengar kes sivil yang tidak melibatkan jenayah, dengan majistret jenayah pula mendengar kes jenayah yang berlaku. Kelas pertama mempunyai bidang kuasa lebih besar dan mengenakan hukuman denda dan penjara melebihi kelas kedua.

Selain daripada itu, wujud satu lagi kategori mahkamah majistret yang mempunyai bidang kuasa melibatkan tuntutan tidak melebihi RM5,000 yang dinamakan mahkamah tuntutan kecil.

Mahkamah tuntutan kecil bertanggungjawab mendengar kes tuntutan sivil dan pihak yang dituduh dan pendakwa tidak dibenarkan diwakili peguam. Contoh kes yang dibicarakan di mahkamah ini kebiasaannya kes-kes hutang yang tidak dibayar atau tuntutan akibat penipuan.

Sistem mahkamah paling rendah dalam sistem kehakiman negara kita pula adalah mahkamah penghulu yang dikendalikan sendiri oleh penghulu yang dilantik kerajaan. Mahkamah penghulu hanya diberi kuasa mengendalikan kes melibatkan tuntutan dibawah nilai RM50 dan sekiranya bersalah, hanya boleh didenda maksima RM25. Sekiranya keputusan atau perbicaraan yang diputuskan mahkamah penghulu tidak memuaskan hati mana-mana pihak, kes itu boleh didengarkan di peringkat mahkamah majistret.


5 Jenama Rokok Paling Mahal Di Dunia

Ketika ini, rokok tidak lagi menjadi barangan yang murah. Di kebanyakan negara, merokok dianggap sebagai satu amalan yang mahal disebabkan oleh pelaksanaan cukai yang tinggi terhadap produk ini.

Di Malaysia, harga rokok naik dengan begitu mendadak berikutan saranan kerajaan agar rakyat Malaysia mengurangkan pengambilan rokok untuk kesihatan.

Kini, sekotak rokok 20 batang boleh mencecah harga melebihi RM15. Namun, harga ini masih tidak mahal jika dibandingkan dengan jenama rokok paling mahal di dunia.

Vogue mungkin salah satu jenama paling tidak dikenali dalam senarai ini dan dimiliki oleh British American Tobacco.

Vogue dipasarkan terutamanya kepada wanita, dengan produk seperti Vests Superslims dan Vogue Superslims Menthol.

Jika dibandingkandengan rokok dari jenama utama lain, rokok Vogue mempunyai rasa yang agak ringan.

Perokok tegar mungkin tidak akan mendapat "kick" jika menghisap rokok Vogue. Namun, rokok ini dikatakan mempunyai rasa yang enak, sesuai bagi perokok yang mementingkan rasa.

The Vests Superslims Menthol boleh didapati dengan harga RM23 untuk setiap pek di CiggiesWorld.ch.

Berada di kedudukan ke-4 jenama rokok termahal di dunia adalah ialah Dunhill, yang merupakan antara jenama rokok paling popular di runia.

Jenama ini juga dimiliki oleh British American Tobacco, salah satu syarikat tembakau terbesar di dunia.

Dunhill dikenali sebagai jenama rokok yang mahal di mana-mana sahaja anda pergi, jadi tidak pelik jika ia berada dalam senarai ini.

Terkenal kerana pembungkusan yang berkelas, Dunhill mempunyai 2 versi, Dunhill dan Dunhill International. Dunhill International terkenal dengan bungkusannya yang lebih besar.

Di CiggiesWorld.ch, rokok Dunhill paling mahal boleh ditemui adalah RM38 sekotak.

Parliament adalah jenama rokok yang dimiliki oleh Altria, pemilik jenama Marlboro yang popular.

Jenama ini dikenali sebagai salah satu daripada jenama rokok yang menggunakan penapis kertas tersembunyi, yang pada awalnya difahami sebagai gimik iklan satu masa dulu ketika rokok tidak mempunyai penapis.

Penapis rokok Parliament membolehkan perokok mengalami rasa sepenuhnya, salah satu sebab utama mengapa jenama ini begitu popular di kalangan perokok.

Selain mempunyai rasa yang kaya dan beraroma, rokok Parliament juga terkenal kerana rasanya yang halus dengan "kick" yang sempurna.

CigsSpot.com menawarkan 3 variasi rokok Parliament iaitu Night Blue, Aqua Blue dan Silver Blue.

Di CiggiesWorld.ch, Parlimen Hybrid 2 dalam 1 boleh dijual RM33.80 setiap pek.

Diperkenalkan pada tahun 1879, Sobranie adalah salah satu jenama rokok tertua di dunia.

Ia dihasilkan oleh Gallaher Group, sebuah syarikat tembakau yang berpusat di England dan dimiliki oleh Japan Tobacco, salah satu syarikat tembakau terkemuka di Jepun.

Sobranie mengkhususkan diri dalam rokok premium dan menawarkan pelbagai jenis produk, termasuk Sobranie Cocktail, Sobranie Gold dan Sobranie White Russian.

Produk yang paling popular ialah Sobranie Black Russian dan dianggap sebagai rokok yang paling berat.

Rokok Sobranie Black Russian dihasilkan dengan kertas hitam dengan penapis emas, memberikannya penampilan yang mudah dikenali.

Di CiggiesWorld.ch, rokok ini boleh didapati dengan harga RM52 untuk setiap pek, kedua termahal di dunia.

Dikilangkan oleh Syarikat Canselor Tembakau yang berpangkalan di England, Treasurer tak syak lagi menjadi jenama rokok paling mahal di dunia.

Ia juga salah satu yang jenama rokok paling sukar untuk ditemui. Rokok yang dihasilkan oleh jenama ini dibuat daripada bahan yang paling premium.

Treasurer mempunyai pelbagai produk yang tersedia, termasuk Treasurer Aluminum Black, Treasurer Aluminum Gold, Treasurer Luxury Black dan Treasurer Slims Black.

Laman web rasmi jenama ini tidak menyebut harga, jadi harganya tidak diketahui dengan begitu jelas.

Tetapi berdasarkan pada harga di Love2Smoke.co.uk, Treasurer berada di julat yang tersangat mahal, dengan Treasurer Aluminum Black dan Treasurer Aluminum Gold boleh mencecah harga RM273 dan RM245 sekotak.

Jenama itu pada asasnya jauh meninggalkan semua jenama lain dalam senarai ini dari segi harga.


Sejarah Ringkas Gerakan Taliban di Afghanistan

Perkataan 'taliban' sering diungkap sebagai satu gerakan yang membawa konotasi negatif serta dikaitkan dengan keganasan.

Istilah juga sering dijadikan istilah am tidak rasmi, digunapakai pada mana-mana pihak atau sesiapa saja yang kebiasaannya Muslim yang dilihat mempunyai pegangan keras terhadap perkara-perkara tertentu.

Sehinggakan istilah 'taliban' menjadi cacian banyak pihak yang sebenarnya kurang memahami apa yang mereka ucapkan. Persoalannya, benarkah Taliban selari dengan keganasan atau hanya sekadar satu kekeliruan yang sengaja diperbesarkan?

Mari kita rungkaikan serba sedikit sejarah awal penubuhan gerakan Taliban agar anda lebih faham latar belakang pergerakan ini.

Banyak pihak menyebut nama Taliban tanpa memahami maknanya dari segi bahasa.

'Taliban' membawa maksud 'sekumpulan pelajar', hasil gabungan perkataan Arab 'talib' dengan imbuhan 'an' yang diambil daripada sistem dialek masyarakat Parsi/Pashtun.

Gerakan ini dinamakan sedemikian rupa kerana ketika peringkat awal permulaannya, selain daripada disertai kumpulan penentang Mujahid gerakan ini turut menerima sokongan ribuan 'pelajar-pelajar madrasah' yang terletak di sekitar Afghanistan dan Pakistan.

Jadi nama 'taliban' merujuk kepada pelajar menjadi sangat sinonim dalam menggambarkan perjuangan mereka.

Berikutan pendudukan Kesatuan Soviet ke atas negara mereka, pejuang-pejuang kebebasan iaitu kumpulan-kumpulan Mujahid yang berhasrat membebaskan negara mereka mula mendapat dana bantuan daripada negara-negara anti Soviet dan juga Pakistan, bagi membolehkan agenda pemberontakan ke atas kerajaan Kesatuan Soviet.

Kesatuan Soviet berjaya menduduki Afghanistan selepas perang saudara di antara ahli-ahli Parti Demokratik Afghanistan atau PDPA, sebuah parti komunis yang sangat rapat dengan kerajaan Soviet.

PDPA membentuk kerajaan selepas insiden rampasan kuasa melalui taktik pembunuhan yang mengorbankan Presiden Afghanistan pertama, Daoud Khan pada tahun 1978.

Daoud Khan dibunuh oleh anggota PDPA selepas beliau mengumumkan pengharaman PDPA bagi menghapuskan terus ancaman terus ancaman parti itu ke atas kerajaan Afghanistan.

Ahli PDPA dengan bantuan anggota tentera pro PDPA membunuh Daoud, pengikut setianya serta ahli keluarganya. Ini membolehkan PDPA menguasai Kabul, ibu negara Afghanistan.

Bagaimanapun selepas memegang tampuk pemerintahan, pergelutan kuasa di antara ahli-ahli PDPA mula berlaku. Ini memberi peluang kepada kerajaan Soviet untuk masuk campur pada mulanya atas tujuan meredakan ketegangan.

Pemimpin tertinggi PDPA Hafizullah Amin digempur dan dibunuh dalam satu operasi pada bulan Disember 1979 digantikan dengan Babrak Karmal, salah seorang bekas pengasas PDPA yang mesra Soviet.

Berikutan perlantikan Babrak yang didakwa  boneka Soviet, kerajaan Soviet mula dilihat mempunyai pengaruh yang besar dalam membentuk sistem kerajaan Afghanistan.

Situasi sedemikian menyebabkan negara-negara kuasa besar dunia yang anti Kesatuan Soviet mula mencari jalan mengurangkan pengaruh Kesatuan Soviet ke atas negara tersebut.

Gerakan mujahid memulakan perang jihad secara kecil-kecilan, melancarkan serangan ke atas kerajaan Babrak Kamal. Mendapat bantuan dana daripada Pakistan serta agensi perisikan CIA Amerika Syarikat, membolehkan kumpulan mujahid memperolehi kelengkapan perang yang lebih baik.

Babrak Kamal akhirnya dijatuhkan sendiri oleh Kesatuan Soviet selepas Soviet melihat Babrak gagal mentadbir negaranya dengan baik. Beliau digantikan Mohammad Najibullah, seorang lagi bekas pemimpin PDPA yang mempunyai reputasi tinggi di kalangan pemimpin kerajaan Soviet pada tahun 1986.

Selepas berjaya menyingkirkan pengaruh Babrak Kamal sepenuhnya daripada kerajaan, Najibullah mula menggerakkan siri rundingan bagi menghentikan pertempuran yang masih berlaku di antara kerajaan beliau dengan gerakan Mujahid.

Beberapa perubahan dasar mula diperkenalkan seperti reformasi ekonomi dan pengisytiharan Islam sebagai agama rasmi diperkenalkan, bagi melembutkan hati kumpulan mujahidin. Usaha rundingan dengan kumpulan Mujahid juga dimulakan dengan lebih kerap berbanding era Babrak Kamal.

Walau bagaimanapun kejatuhan Kesatuan Soviet menyebabkan Najibullah hilang sokongan negara berkuasa besar. Tanpa bantuan pihak luar, Najibullah yang mula bimbang keselamatan sendiri mengumumkan perletakan jawatannya sebagai Presiden Afghanistan pada tahun 1992.

Ekoran wujudnya vakum kuasa pemerintahan, kumpulan-kumpulan Mujahid yang sebelum ini bersatu menentang pencerobohan kuasa asing mula berkelahi sesama mereka dalam merebut kuasa dan wilayah.

Beberapa penambahbaikan reformasi ekonomi yang diperkenalkan Najibullah hancur selepas wilayah-wilayah di Afghanistan mula dikawal pelbagai kumpulan-kumpulan Mujahid yang saling bertelagah.

Ini menyebabkan sokongan dana luar seperti yang diperolehi dari pihak CIA dan Pakistan mula dihentikan, memaksa kumpulan Mujahid yang berpecah belah ini mencari sumber dana lain bagi membolehkan mereka kekal menguasai kawasan mereka.

Bagi mendapatkan dana, kumpulan-kumpulan kecil ini mula memperkenalkan peraturan ketat seperti melakukan sekatan ke atas jalan raya utama di dalam wilayah dikuasai mereka bagi mendapatkan bayaran tol. Beberapa pihak juga mula memeras ugut penduduk di kawasan mereka dengan ancaman sebagai usaha pengumpulan dana.

Kelompok Mujahid yang tidak bersetuju dengan apa yang telah berlaku kembali meneruskan pengajian mereka di madrasah, tidak mencampuri pertelagahan yang berlaku hampir dua tahun.

Sekitar tahun 1994, muncul satu gerakan yang diketuai Mohammad Omar yang lebih dikenali dengan nama Mullah Omar. Nama beliau mula menjadi terkenal di kalangan masyarakat Afghanistan kerana gerakan itu dikatakan mahu membawa perubahan dan menyatukan masyarakat Afghanistan yang berpecah-belah.

Mullah Omar adalah salah seorang anggota gerakan Mujahid yang terlibat dalam peperangan sejak bermulanya pendudukan Soviet lagi.

Beliau membawa hasrat mengembalikan keamanan kepada masyarakat mereka, melindungi kedudukan Islam di situ serta mahu memperkenalkan undang-undang syariah sebagai asas utama ikutan penduduk.

Tidak mahu terlibat dalam pergelutan yang berlaku di kalangan bekas rakan seperjuangannya, Mullah Omar memulakan gerakan yang akhirnya akan dikenali sebagai Taliban pada tahun 1994 - hanya disokong oleh kumpulan awal 50 orang pelajar yang mahukan perubahan.

Gerakan itu tidak perlu menunggu lama untuk mendapat sokongan kelompok pelajar lain. Jumlah keahlian mereka bertambah mendadak sehingga mencecah belasan ribu tidak sampai dalam tempoh sebulan.

Berikutan jumlah keanggotaan yang semakin ramai serta momentum pergerakan yang nyata makin kuat, Taliban memasuki Kandahar pada penghujung tahun 1994, berjaya membebaskan bandar tersebut daripada pergolakan.

Penguasaan Taliban ke atas Kandahar menjadi titik tolak serta memberikan keyakinan usaha mereka untuk mengambil alih sepenuhnya pemerintahan Afghanistan yang ketika itu huru-hara, mampu diteruskan.

Dua tahun kemudian, pada bulan September 1996 ibu negara Kabul berjaya diambil alih Taliban daripada pemerintahan Presiden Burhanuddin Rabbani.

Berikutan kejayaan menawan hampir 90 peratus wilayah di Afghanistan, Mullah Omar dan gerakan Taliban mula memperkenalkan beberapa undang-undang yang mengubah cara hidup mereka.

Muzik diharamkan dan golongan wanita tidak lagi dibenarkan berada di tempat awam. Sistem cukai dan zakat diperkenalkan. Kerajaan di bawah pimpinan Taliban ditubuhkan dan negara Afghanistan diberikan nama rasmi 'Emirat Islam Afghanistan'.

Mullah Omar memegang jawatan sebagai Amirul Mukminin, pemerintah tertinggi kerajaan tersebut.

Kerajaan Mullah Omar berjaya menstabilkan kawasan tersebut walaupun ketika pemerintahan mereka, hanya tiga buah negara mengiktiraf kerajaan baru itu iaitu Arab Saudi, Emiriyah Arab Bersatu dan juga Pakistan.

Kejatuhan Mullah Omar sangat berkait rapat dengan hubungan beliau dengan Osama bin Laden.

Osama ketika itu diburu kerajaan Amerika Syarikat berjaya mencapai perjanjian dengan Mullah Omar, membolehkan Osama mendapatkan perlindungan di Afghanistan.

Syarat yang ditetapkan Omar, Osama haruslah menghentikan sebarang bentuk serangan ke atas Amerika Syarikat.

Malangnya, insiden pengeboman kedutaan Amerika Syarikat di Afrika Timur yang didakwa didalangi Osama dan al-Qaeda pada tahun 1998 menimbulkan konflik di antara dua tokoh ini.

Walaupun begitu Afghanistan tetap meneruskan perlindungan kepada Osama, sehinggalah terjadinya insiden 11 September 2001 di mana al-Qaeda dituduh menyebabkan keruntuhan menara World Trade Centre, New York.

Osama bin Laden mula menjadi orang buruan nombor 1 kerajaan Amerika Syarikat dan Afghanistan mula merasai bahangnya.

Kerajaan Taliban Afghanistan memilih untuk tidak menyerahkan Osama bin Laden kepada Amerika Syarikat seperti yang diminta, terus membenarkan individu pemimpin Al-Qaeda itu berlindung di negara mereka.

Tindakan ini menyebabkan Presiden Amerika Syarikat ketika itu, George W. Bush mengisytiharkan Taliban yang menguasai Afghanistan sebagai musuh mereka.

Sudah mempunyai alasan untuk menceroboh masuk, Amerika Syarikat mendesak PBB meluluskan kempen anti keganasan ke atas Afghanistan.

Desakan ini tetap diteruskan walaupun jurucakap Taliban menafikan penglibatan Osama bin Laden dalam serangan tersebut.

Kerajaan Afghanistan juga dituduh sengaja melindungi pengganas apabila mengenakan syarat sebarang perbicaraan yang mahu dilakukan ke atas Osama, perlu dilakukan di Afghanistan - sekiranya mahu mereka menyerahkan Osama bin Laden.

Tanggal 7 Oktober 2001 tidak sampai sebulan selepas insiden di World Trade Centre, Amerika Syarikat memulakan serangan ke atas Afghanistan dengan kerjasama United Kingdom, dalam operasi yang dilabelkan sebagai 'Enduring Freedom.'

Mendapat bantuan beberapa kumpulan militia anti Taliban yang berpusat di utara Afghanistan, kumpulan tentera pelbagai negara itu menawan Kabul tidak lama selepas operasi itu dimulakan.

Rumah Mullah Omar dibom peluru jarak jauh, mengorbankan anaknya yang berumur 10 tahun serta seorang pakciknya. Mullah Omar yang cedera teruk berjaya menyelamatkan diri, menghilangkan diri tidak dapat dipastikan di mana dia bersembunyi.

Pemerintahan Afghanistan mula berpindah tangan kepada kerajaan sementara, yang dituduh Mullah Omar sebagai kerajaan boneka Amerika Syarikat. Beliau mengaturkan beberapa siri peperangan secara gerila untuk beberapa tahun selepas itu, sebagai usaha merampas kembali kuasa.

Mullah Omar meninggal dunia pada tahun 2013 tetapi hanya dilaporkan kematiannya oleh kerajaan Afghanistan pada tahun 2015, dipercayai akibat penyakit tuberkulosis.

Terdapat banyak percanggahan serta khabar angin berkenaan kedudukan pusara Mullah Omar yang sebenar.  Selain itu masih ramai tertanya-tanya apakah yang berlaku pada beliau selama dia menyembunyikan diri dan di mana lokasi di mana dia bersembunyi.

Begitulah serba sedikit kisah bagaimana gerakan Taliban bermula - sebuah gerakan kecil yang dimulakan oleh Mullah Omar dengan sokongan 50 orang pelajar atau Taliban yang terus aktif cuba merampas semula wilayah yang didakwa sepatutnya milik mereka, tetapi telah dicuri kerajaan palsu yang disokong kuasa besar dunia.


5 Senaman Wajib Untuk Besarkan Otot Dada Dengan Cepat

Sudah tentu ramai di antara kita tahu antara otot paling megah pada badan kita adalah dada. Kebanyakan lelaki mahukan dada yang tebal dan lebar untuk kelihatan lebih macho dan sado.

Namun, dada yang tebal tak akan wujud tanpa senaman bebanan secara konsisten. Jadi, senaman apakah yang boleh membesarkan dan menebalkan otot dada?

iluminasi.com kongsikan 5 senamam yang wajib anda lakukan untuk besarkan otot dada.

Jika dilakukan dengan betul, senaman popular ini pasti dapat membantu anda mendapatkan dada impian anda.

Tetapi seperti mana-mana latihan lain, cara dan teknik yang betul bukan satu-satunya keperluan untuk mendapatkan hasil. Untuk mendapat manfaat daripada bench press, anda juga memerlukan struktur latihan yang betul.

Pertama sekali, jangan menjadi mereka yang mengabaikan kepentingan pemanasan yang membuatkan anda tak dapat lakukan yang terbaik, atau lebih teruk, tercedera.

Untuk memanaskan badan, lakukan 2 set sebanyak 15 ulangan hanya menggunakan bar kosong tanpa pemberat.

Ini akan merangsang peredaran darah dan memanaskan otot anda, agar bersedia untuk memulakan senaman sebenar.

Mulakan set latihan dengan menggunakan berat yang membolehkan anda membuat ulangan sebanyak 12 kali. Kemudian, tambah bebanan sehingga anda mampu melakukan ulangan sebanyak 10 kali.

Sekali lagi, tambah berat sehingga anda mampu ulang sebanyak 8 kali. Pastikan anda mengawal pernafasan di mana anda menarik nafas ketika menurunkan besi ke dada dan menghembuskan nafas ketika menolak besi menjauhi dada.

Incline Barbell Bench Press adalah satu lagi latihan yang merupakan bahagian penting dalam mengembangkan ketebalan dada anda.

Selepas melakukan Flat Barbell Bench Press, otot dada anda akan menjadi sangat letih dan ini akan mengehadkan berat yang boleh anda angkat untuk latihan ini.

Jadi, jangan paksa anda mengangkat bebanan seperti senaman pertama kerana tenaga anda semakin berkurangan.

Pilih berat beban yang kira-kira 70% daripada apa yang biasanya lakukan dalam senaman ini dan lakukan sebanyak 4 set dengan 6 hingga 8 ulangan.

Tumpukan perhatian pada menyempurnakan cara dan teknik anda iaitu dengan menurunkan besi perlahan-lahan (pergerakan eksentrik) sambil menarik nafas.

Senaman flyes menggunakan corak pergerakan lengkungan yang luas, berbanding gerakan senaman press yang menggunakan pergerakan ke atas dan ke bawah.

Senaman Flat Dumbbell Fly bukan sahaja berfungsi pada otot dada dan bahu, tetapi ia juga melibatkan rhomboids di bahagian atas punggung dan bisep sebagai otot penstabilan.

Menambahkan senaman ini akan membantu anda memaksimumkan penguncupan otot dada dan membina definisi yang lebih besar di kawasan dada, serta menguatkan bahu dan memaksimumkannya untuk mengangkat beban yang lebih berat.

Kembali ke barbell. Close-Grip Barbell Bench Press adalah latihan utama untuk meningkatkan kekuatan di bahagian atas badan.

Kedudukan cengkaman atau keluasan bukaan tangan memberikan kesan kepada otot yang anda senam, jadi kali ini anda harus mengecilkan keluasan bukaan tangan untuk mensasarkan otot dada di bahagian dalam.

Senaman Cable Fly adalah sama dengan Fly biasa, tetapi ia memberikan manfaat yang berbeza.

Penggunaan kabel membantu anda mengekalkan ketegangan yang tetap pada dada anda sepanjang seluruh gerakan dan juga meningkatkan ketegangan pada bahagian dada dalam dengan membolehkan anda menyeberang satu tangan ke arah yang lain.

Apabila melakukan  Cable Fly, ketinggian pulley menentukan sudut tarikan anda, oleh itu dengan melaraskan ketinggian, anda boleh mengalihkan penekanan pada bahagian dada yang berlainan.

Lakukan senaman ini sebagai penutup senaman dada untuk meletihkan dada anda dengan lebih lanjut. Jika anda melakukan senaman dada yang berat pada permulaan senaman, dada anda akan terasa begitu tegang jadi anda harus gunakan bebanan yang lebih ringan dalam senaman ini.


8 Fakta Menarik Tentang New Zealand Yang Ramai Tak Tahu

Kejadian tembakan di masjid di Christchurch telah membuatkan nama New Zealand disebut di seluruh dunia.

Sebelum ini, New Zealand dikenali kerana kecantikan alam semulajadi dan sebagai antara negara yang paling selamat di dunia.

Namun, masih terdapat pelbagai perkara yang tidak diketahui ramai orang tentang negara yang terletak jauh terpinggir ini.

iluminasi.com kongsikan 10 fakta tentang New Zealand yang ramai tak tahu.

Nama Maori untuk New Zealand iaitu Aoetaroa bermaksud 'tanah awan putih yang panjang'. Aotearoa pada mulanya digunakan untuk menggambarkan Pulau Utara, sebelum berkembang menjadi nama Maori rasmi untuk seluruh negara.

Terdapat pelbagai penjelasan untuk nama ini dan yang paling popular dalam cerita Maori tradisional adalah dikaitkan dengan idea bahawa ufuk di New Zealand sering diliputi dalam awan putih yang panjang.

Negara ini juga kelihatan seperti bentuk awan panjang apabila dilihat dari ruang angkasa.

New Zealand adalah sebuah negara yang mempunyai penduduk yang rendah.

Secara geografi, keluasannya adalah 2 kali ganda Semenanjung Malaysia, namun populasinya hanyalah seramai 4.47 juta orang.

Malah, jumlah kambing biri-biri di New Zealand melebihi jumlah manusia. Terdapat kira-kira 6 ekor kambing biri-biri bagi setiap manusia di New Zealand, antara nisbah tertinggi di dunia.

Jadi, secara teorinya, penduduk di New Zealand tidak akan mati kelaparan.

Menurut sejarah moden, manusia bermula di Afrika, bergerak ke Eropah dan Asia, Amerika Utara, Australia dan akhirnya New Zealand. Manusia tiba di New Zealand hanya kira-kira 800 tahun dahulu.

Ini dianggap tersangat baru berbanding kawasan lain di dunia yang sudah dihuni selama berpuluh ribu tahun. Oleh itu, New Zealand dianggap sebagai sebuah negara yang tersangat muda.

Selain daripada keindahan alam semula jadi, New Zealand juga terkenal dengan spesis haiwan yang menarik.

Walaupun sudah pupus, burung Moa gergasi satu ketika dahulu boleh ditemui di New Zealand.

Haiwan ini mempunyai ketinggian 3.6 meter dan mampu mencapai berat 230 kilogram.

Pada 19 September 1883, satu Akta Pemilihan baru telah diluluskan menjadi undang-undang, menjadikan New Zealand sebagai negara dengan pemerintahan sendiri yang pertama untuk memberi wanita hak untuk mengundi.

Sebagai perbandingan, wanita hanya diberi hak mengundi di Britain dan Amerika Syarikat selepas Perang Dunia Pertama, lebih daripada 35 tahun selepas New Zealand.

Pergerakan hak mengundi New Zealand diketuai oleh Kate Sheppard, yang mana sumbangan bersejarahnya telah diabadikan di dalam nota NZ $10 dan di beberapa jalan pejalan kaki Wellington.

Mengapa orang menggunakan perkataan "kiwi" ketika bercakap tentang New Zealand?

Ya, ia juga merupakan nama kepada sejenis buah yang berbulu, buah kiwi, seekor burung yang boleh ditemui di negara ini iaitu burung kiwi, dan juga nama samaran untuk rakyat negara ini, orang kiwi.

Perkataan kiwi pada mulanya hanyalah nama kepada sejenis burung yang tak boleh terbang yang boleh ditemui di New Zealand.

Namun, ia menjadi nama kepada buah kiwi apabila pihak pemasaran menyedari nama sebenarnya, Chinese goosebery tidak akan menjana keuntungan, jadi mereka menamakannya bersempena nama burung kiwi.

Ia juga menjadi perkataan slang bagi menggambarkan warga New Zealand, yang mana menjadikan keseluruhan perkara ini lebih membingungkan.

Bahasa Inggeris adalah bahasa yang paling banyak digunakan di New Zealand dan digunakan dalam semua peringkat masyarakat, dari undang-undang ke pendidikan dan kehidupan masyarakat.

Bahasa Maori dan Bahasa Tandatangan New Zealand juga diberikan status rasmi, serta boleh digunakan dalam prosiding undang-undang dengan bantuan penterjemah.

Te Reo Maori diajar di kebanyakan sekolah, dan juga digabungkan dalam pelbagai bahagian kehidupan seharian.

Serangan tembakan pengganas di Christchurch baru-baru ini antara satunya disebabkan oleh salah faham pengganas tersebut yang menyangkakan bahawa populasi orang kulit putih di New Zealand semakin berkurangan.

Hakikatnya, 74% daripada keseluruhan penduduk New Zealand adalah dari Eropah, 14.9% daripadanya adalah orang Maori, 11.8% terdiri daripada orang Asia.

Selebihnya adalah orang Pasifik sebanyak 7.4%, 1.2% mewakili orang Latin dan Afrika serta 1.7% lagi lain-lain.


Instagram Perkenal Ciri "Checkout" Untuk Mudahkan Pembelian Melalui Aplikasi

Instagram mengambil langkah seterusnya untuk menjadi platform perniagaan sepenuhnya ketika ini, dengan mengumumkan bahawa ia membawa ciri "checkout" ke aplikasi mudah alihnya.

Dengan checkout, anda boleh menyimpan maklumat pembayaran anda dengan Instagram untuk membuat pembelian dengan lebih cepat.

Lebih daripada 20 jenama akan menggunakan checkout sebagai permulaan, termasuk Nike, Adidas, Dior, H & M, MAC Cosmetics, Michael Kors, Oscar de la Renta, Prada, Uniqlo, Warby Parker dan Zara.

Item yang layak untuk checkout dalam aplikasi kini mempunyai butang "Checkout on Instagram" biru di bawahnya.

Tekan pada butang tersebut dan anda akan diminta untuk memberikan alamat e-mel anda supaya penjual boleh melengkapkan pesanan anda.

Dari situ, anda harus memasukkan maklumat penghantaran dan kaedah pembayaran anda. Dan selepas menyemak butiran anda, anda boleh membuat pesanan.

Sebelum ini, menyelesaikan pembelian di Instagram harus dilakukan dengan menggunakan pandangan web pop-up di laman peruncit, di mana pengguna lebih cenderung untuk tidak menghentikan proses pembelian.

Instagram berharap dengan membolehkan orang menyelesaikan pembelian mereka di dalam aplikasi akan memberi inspirasi kepada pengguna untuk berbelanja lebih banyak dan untuk mewujudkan perniagaan baru yang besar untuk syarikat induk Facebook.

Facebook memberi isyarat bahawa ia mengharapkan perdagangan dan pembayaran untuk mewakili masa depan syarikat.

Buat masa ini, maklumat pembayaran yang disimpan dengan Facebook hanya akan digunakan di Instagram.

Tetapi mudah untuk membayangkan bahawa Facebook membiarkan anda menggunakan kelayakan anda di tempat lain dalam aplikasi miliknya.

Syarikat ini juga sedang mengusahakan produk pembayaran berasingan yang melibatkan blockchain dan WhatsApp.

Sementara itu, Facebook mengatakan ia tidak akan berkongsi maklumat pembayaran anda dengan pengguna lain atau dengan peruncit.

The Verge melaporkan tahun lepas bahawa syarikat ini sedang membina aplikasi membeli-belah yang mampu berdiri sendiri.

Malah, sumber mengatakan bahawa sebanyak 130 juta orang setiap bulan menekan tag produk dalam muat naik beli belah di instragram.


8 Fakta Tentang Perdana Menteri New Zealand Yang Anda Patut Tahu - Jacinda Ardern

Keprihatinan dan sikap Perdana Menteri New Zealand, Jacinda Ardern terhadap mangsa-mangsa dan tragedi tembakan masjid di Christchurch telah mendapat pujian daripada netizen di seluruh dunia.

Dalam satu ucapan baru-baru ini, Jacinda memberitahu beliau tidak akan menyebut langsung nama pengganas yang melakukan serangan tersebut kerana itu adalah antara agenda pelaku, iaitu mendapat tempat di media.

Selain itu, Jacinda juga berjanji bahawa kerajaan New Zealand akan menanggung segala kos dalam pengebumian dan menjamin bantuan kewangan kepada semua keluarga 51 mangsa terbabit.

Jacinda juga dilihat mengenakan selendang di kepalanya untuk menunjukkan rasa hormat kepada agama Islam.

Beliau menunjukkan kepada dunia tentang kepimpinan sebenar melalui kasih sayang, simpati dan integriti.

iluminasi.com kongsikan 8 fakta mengenai Perdana Menteri New Zealand, Jacinda Ardern yang anda patut tahu.

Jenny Shipley adalah wanita pertama yang naik ke kedudukan tertinggi pentadbiran, dari 8 Disember 1997 hingga 5 Disember 1999, selepas mengadakan rampasan kuasa yang berjaya menentang pendahulunya, Jim Bolger.

Helen Clark menjadi wanita pertama yang dipilih sebagai Perdana Menteri pada tahun 1999, berkuasa sehingga 2008 apabila Parti Kebangsaan memenangi pilihan raya.

Dan Jacinda Ardern mengambil alih tampuk pentadbiran New Zealand pada 26 Oktober 2017 sebagai Perdana Menteri ke-40.

Lahir pada 26 Julai 1980, Jacinda Ardern yang berusia 39 tahun adalah antara pemimpin termuda di dunia, selain menjadi yang pemimpin kedua termuda dalam sejarah New Zealand.

Secara kebetulan, beliau hanya lebih tua 18 hari berbanding Edward Stafford yang merupakan Perdana Menteri New Zealand antara tahun 1856 hingga 1872.

Sebelum Jacinda mengambil tampuk pemerintahan, Parti Buruh yang diwakili beliau agak goyah dengan bekas pemimpin parti Andrew Little melepaskan jawatannya hanya 7 minggu sebelum pilihan raya.

Sebaik sahaja Jacinda dipilih oleh rakan-rakannya untuk mengambil tempat Andrew Little, pasukan Jacinda mula bekerja keras dalam apa yang dikenali sebagai 'kempen kehidupan kita' dan istilah 'Jacindamania' dengan cepat mendapat tarikan baik di New Zealand serta di luar negara.

Parti Buruh mengundi sebulat suara untuk Jacinda mengambil alih tempat Andrew Little, walaupun pada hakikatnya beliau percaya bahawa beliau orang yang terakhir akan ditugaskan menggalas tanggungjawab tersebut.

Apa yang menyatukan keyakinan anggota parti terhadap Jacinda adalah karisma dan kelayakan politik yang kuat di mana beliau telah menjadi anggota Parti Buruh sejak berusia 17 tahun.

Jacinda juga mula bekerja dalam politik sebagai seorang penyelidik untuk Perdana Menteri Helen Clark, telah berkhidmat sebagai penasihat dasar untuk Tony Blair di United Kingdom, menjadi senarai Ahli Parlimen (iaitu seseorang yang mendapat tempat duduk di Parlimen dengan dipilih dari senarai parti, bukannya kawasan geografi) pada tahun 2008.

Beberapa jam selepas dipilih sebagai pemimpin Parti Buruh pada Ogos 2017, Jacinda Ardern dihadapkan dengan topik yang mana tidak akan ditanyakan kepada calon Perdana Menteri lelaki, iaitu topik keibuan dan potensi memulakan sebuah keluarga.

Jacinda selalu terbuka tentang hasratnya untuk mempunyai anak, tetapi hakikat bahawa beliau ditanyakan soalan tersebut selepas 7 jam mengambil alih kepimpinan Parti Buruh membuatkan beliau agak tidak senang.

Jacinda Ardern mengambil kesempatan tersebut untuk mempertahankan hak-hak wanita agar menyimpan rancangan untuk mendapatkan anak kepada diri sendiri, tidak peduli apa kedudukan mereka di tempat kerja, sambil menambah "adalah tidak boleh diterima pada tahun 2017 untuk mengatakan bahawa wanita harus menjawab soalan itu di tempat kerja'.

Jacinda melahirkan anak pertamanya pada 21 Jun 2018 dan menjadi pemimpin negara kedua yang dilantik yang melahirkan anak ketika sedang bertugas.

Semasa mengangkat sumpah, Jacinda Ardern memberitahu kerajaan barunya sekali lagi tentang objektif dan tanggungjawab utama mereka kepada orang awam iaitu menjadi aktif, beri perhatian, empati, dan kuat.

Fokus yang menjadi keutamaan Parti Buruh termasuklah akses kepada perumahan, pengurangan kemiskinan kanak-kanak, menangani perubahan iklim dan meningkatkan gaji minimum.

Kempen pilihan raya Jacinda Ardern memberikan penekanan yang kuat terhadap isu-isu belia, daripada akses pendidikan tinggi kepada halangan mendapatkan pekerjaan oleh golongan muda.

Kerajaannya telah mula menyampaikan janji-janji mereka untuk mengutamakan demografi yang lebih muda dan ini mengumumkan bahawa pelajar domestik kemungkinan akan dikecualikan bayaran yuran untuk tahun pertama.

Jacinda juga berjanji untuk meningkatkan elaun pelajar serta memberikan semula kelayakan untuk sokongan kewangan bagi pelajar pascasiswazah.

Kesihatan mental adalah isu utama di New Zealand, dengan peningkatan kadar bunuh diri dan kekurangan sumber yang mencukupi menjadi antara kebimbangan utama.

Kerajaan Jacinda Ardern berjanji untuk melakukan kajian penuh terhadap sistem kesihatan mental negara dan beliau sendiri secara terbuka bercakap tentang masalah kebimbangan yang dihadapinya.


5 Tumbuhan Paling Berbahaya Dan Beracun Di Dunia

Walaupun kebanyakan tumbuhan kelihatan seperti tidak berbahaya, namun sesetengah daripadanya mampu menghasilkan racung yang mampu membunuh.

Dari kematian Socrates disebabkan oleh  racun pokok hemlock sehinggalah kepada pengambilan secara tidak disengajakan oleh kanak-kanak, tumbuhan beracun telah bertanggungjawab terhadap kematian manusia sepanjang sejarah.

iluminasi.com kongsikan antara 5 tumbuhan yang paling berbahaya dan mampu membunuh.

Sejenis tumbuhan yang tidak berbahaya, snakeroot putih bertanggungjawab atas kematian ibu Presiden AS Abraham Lincoln, Nancy Hanks.

Snakeroot putih adalah herba Amerika Utara dengan bunga putih kecil dan mengandungi alkohol toksik yang dikenali sebagai trematol.

Tidak seperti orang-orang yang meninggal dunia akibat memakan tumbuhan maut secara langsung, Nancy Hanks mengalami kecarunan hanya dengan minum susu lembu yang memakan tumbuhan ini.

Daging dan susu dari ternakan yang makan tumbuhan beracun ini dapat melepaskan toksin kepada manusia melalui pemakanan.

Gejala "keracunan susu" tersebut termasuklah kehilangan selera makan, loya, kelemahan, ketidakselesaan perut, lidah reda, keasidan darah yang tidak normal, dan kematian.

Namun, para petani pada hari ini menyedari bahaya yang mengancam nyawa dan melakukan usaha menghapuskan tumbuhan dari padang rumput haiwan.

Ditanam secara meluas sebagai hiasan, kacang kastor adalah tumbuhan yang menarik berasal dari Afrika.

Walaupun benih diproses adalah sumber minyak kastor, ia secara semulajadi mengandungi racun risin dan boleh membunuh dalam jumlah yang kecil.

Hanya 1 atau 2 biji sahaja mampu membunuh seorang kanak-kanak dan sehingga 8 biji untuk membunuh orang dewasa.

Risin berfungsi dengan menghalang sintesis protein dalam sel dan boleh menyebabkan muntah yang teruk, cirit-birit, sawan, dan juga kematian.

Racun ini digunakan pada tahun 1978 untuk membunuh Georgi Markov, seorang wartawan yang menentang kerajaan Bulgaria, dan telah digunakan terhadap beberapa ahli politik A.S dalam serangan keganasan.

Kebanyakan kematian adalah hasil daripada pengambilan tidak sengaja oleh kanak-kanak dan binatang peliharaan.

Juga dipanggil kacang jequirity, biji-bijian ini mengandungi abrin, sejenis protein yang sangat berbahaya.

Kacang rosario berasal dari kawasan tropika dan sering digunakan dalam perhiasan. Walaupun biji-bijinya tidak beracun jika masih dalam keadaan baik, namun benih yang tercalar, pecah, atau dikunyah boleh membunuh.

Hanya 3 mikrogram abrin diperlukan untuk membunuh orang dewasa dan jumlah ini adalah lebih rendah daripada jumlah racun dalam satu biji rosario.

Menurut sumber, ramai pembuat barang kemas jatuh sakit atau mati akibat menyentuh biji yang pecah ketika menghasilkan barang kemas.

Seperti ricin, abrin menghalang sintesis protein dalam sel dan boleh menyebabkan kegagalan organ dalam masa 4 hari.

Diceritakan oleh Pliny the Elder dalam Rom Purba, oleander adalah tumbuhan yang indah yang terkenal dengan bunga yang menarik.

Walaupun ia biasanya tumbuh sebagai tanaman pagar  dan hiasan, keseluruhan bahagian tumbuhan oleander ini boleh membunuh dan mengandungi glikosida jantung yang berbahaya yang dikenali sebagai oleandrin dan neriine.

Jika dimakan, oleander boleh menyebabkan muntah-muntah, cirit-birit, denyutan tidak menentu, sawan, koma, dan kematian. Menyentuh daun dan getah tumbuhan ini boleh menyebabkan kerengsaan kulit bagi sesetengah orang.

Malah, toksin yang terkandung oleh oleander sangat kuat membuatkan orang yang makan madu dihasilkan oleh lebah yang hinggap pada tumbuhan ini jatuh sakit.

Tembakau adalah tumbuhan bukan makanan komersil yang paling banyak ditanam di dunia.

Keseluruhan bahagian tumbuhan ini, terutamanya daunnya, mengandungi alkaloid nikotin dan anabasin yang boleh membawa maut jika dimakan.

Walaupun dilabel sebagai racun jantung, nikotin dari tembakau digunakan secara meluas di seluruh dunia dan sangat ketagih serta psikoaktif.

Penggunaan tembakau menyebabkan lebih daripada 5 juta kematian setahun, menjadikannya tumbuhan paling berbahaya dan membunuh di dunia.


Peristiwa Rusuhan Banduan Penjara Pudu Yang Menggemparkan Negara Pada Tahun 1986

Rata-rata generasi muda sekarang tidak dapat melihat kewujudan Penjara Pudu di bandar raya Kuala Lumpur. Pada tahun 2012, binaannya telah dirobohkan untuk memberi laluan kepada projek-projek pembangunan di kawasan berkenaan.

Penjara ini terletak di Jalan Shaw (kini dikenali sebagai Jalan Hang Tuah) dan telah dibina oleh pihak koloni British antara tahun 1891 hingga tahun 1895. Penjara ini mempunyai keunikannya yang tersendiri di mana dinding luarnya dipenuhi dengan pelbagai lukisan mural yang membolehkannya diiktiraf sebagai lukisan mural terpanjang dunia satu ketika dahulu.

Apabila menceritakan mengenai kisah Penjara Pudu, apa yang kita biasa dengar tentulah kisah yang kurang enak sahaja. Antara perkara yang pernah menggemparkan negara suatu ketika dahulu adalah peristiwa rusuhan banduan di penjara ini.

Peristiwa hitam ini terjadi pada tanggal 17 Oktober 1986 dan berakhir hanya 6 hari kemudian. Rusuhan ini telah dimulakan oleh 6 orang banduan yang diketuai oleh seorang penjenayah bernama Jimmy Chua yang telah menahan seorang doktor dan pembantunya sebagai tebusan.

Jimmy Chua atau nama sebenarnya Chua Chap Seng merupakan seorang warga negara Singapura dan beliau telah ditempatkan di Penjara Pudu atas kesalahan membunuh seorang anggota polis pada tahun 1984. Jimmy Chua merupakan seorang penjenayah yang sangat dikehendaki oleh polis ketika itu.

Selain pembunuhan anggota polis tersebut, beliau juga terlibat dengan pelbagai jenayah lain seperti mengetuai kongsi gelap dan kesalahan memiliki senjata api secara tidak sah. Dia akhirnya berjaya diberkas oleh anggota Unit Risikan (D4) dari Ibu Pejabat POlis Kontinjen Kuala Lumpur.

Pada pagi 17 Oktober 1986 itu, seperti biasa rutin pemeriksaan kesihatan akan dijalankan seperti biasa oleh doktor yang bertugas. Pada pagi itu, Dr. Radzi Jaafar, iaitu seorang doktor Pakar Kulit daripada Universiti Kebangsaan Malaysia dan pembantunya bertugas seperti biasa.

Secara tiba-tiba, mereka telah diserang oleh 6 orang banduan yang telah diketuai oleh Jimmy Chua. Kumpulan ini menggunakan kasut tumit tinggi dan beberapa senjata lain yang telah diubahsuai bagi menyerang doktor dan 2 orang pegawai perubatan

Selain Jimmy Chua, 37, 5 orang penjenayah lain yang berkomplot dalam peristiwa tebusan ini adalah Lam Hock Sung, Ng Lai Huat, Sin Ah Lau, Yap Chee Keong dan Phang Boon Ho. Kesemua mereka ditahan di penjara ini kerana kesalahan di bawah Akta Senjata Api.

Keadaan menjadi semakin rumit apabila bekalan elektrik di bilik perubatan tersebut turut dimatikan. Kesemua penjenayah ini juga mengarahkan beberapa orang banduan, warden dan pembantu perubatan lain untuk beredar dari klinik tersebut dan mereka hanya menjadikan beberapa orang termasuk Dr. Radzi sebagai tebusan.

Warden yang telah diarahkan keluar daripada klinik tersebut telah bertindak bijak dengan mengunci klinik tersebut daripada luar untuk mengelakkan kesemua penjenayah daripada keluar. Beliau kemudiannya memanggil pihak pegawai penjara untuk mengepung bilik tersebut dan memaklumkan kepada pihak polis untuk tindakan susulan.

Jimmy Chua sedar bahawa dia mungkin dikenakan hukuman gantung sampai mati akibat kesalahannya membunuh seorang anggota polis. Oleh itu, tindakannya membuat rusuhan ini adalah bagi membolehkannya berunding dan mengugut agar hukuman ke atasnya dapat dikurangkan.

Sewaktu berada di klinik tersebut bersama beberapa orang tebusan, dia berjaya bercakap dengan beberapa orang pegawai polis dan berkali-kali menuntut pihak berkuasa melepaskannya dan beberapa orang rakannya. Sebagai balasan, mereka akan melepaskan tebusan yang ditahan.

Penjenayah ini juga menolak sebarang bentuk bantuan makanan yang dihantar kepada mereka kerana mengesyaki ianya mungkin mengandungi bahan-bahan yang mampu melemahkan mereka. Sementara itu, Dato' Mohd Zaman Khan, iaitu Pengarah Keselamatan Dalam Negeri dan Ketenteraman Awam telah menolak permintaan penjenayah untuk mendapatkan kenderaan dan wang tunai.

Beberapa hari berlalu dan keadaan menjadi semakin kritikal. Orang ramai mula membanjiri perkarangan penjara ini bagi mengetahui apa yang sebenarnya terjadi. Malah, saudara-mara yang hadir untuk melawat banduan juga tidak dibenarkan masuk untuk mengelakkan sebarang kejadian yang tidak diingini.

Bagi kes seperti ini, Unit Tindakan Khas (UTK) iaitu sepasukan polis yang pakar dalam misi anti-pengganas telah diarahkan untuk membuat segala peranacangan rapi untuk menyerang hendap musuh. Perdana Menteri Malaysia ketika itu, Tun Dr. Mahathir Mohamed juga telah mengingatkan pihak UTK untuk tidak menggunakan sebarang jenis senjata api bagi mengelakkan pertumpahan darah.

6 hari selepas krisis ini bermula, pasukan UTK ini akhirnya dapat mencari masa yang sesuai untuk bertindak. Dengan kekuatan seramai 12 orang anggota, mereka berjaya menyelinap masuk klinik tersebut tanpa disedari oleh Jimmy Chua dan rakan-rakannya.

Kejayaan ini turut dibantu oleh bantuan salah seorang banduan di situ yang melakukan panggilan kepada polis bagi memaklumkan Jimmy Chua dan rakan-rakannya sedang nyenyak tidur. Banduan tersebut juga telah membantu membuka sebuah pintu pagar dawai di klinik tersebut tanpa disedari oleh penjenayah.

Misi genting ini berakhir hanya dalam masa yang singkat hasil kecekapan UTK dan banduan yang memberikan pertolongan. Tiada tembakan dilepaskan dan hanya cota dan rotan digunakan bagi mempertahankan diri dan menahan penjenayah. Kecekapan UTK menyebabkan tiada kecederaan serius dialami dan penjenayah hanya mengalami kecederaan ringan.

Akibat daripada jenayah terancang ini, Jimmy Chua dan 5 lagi penjenayah yang bekerjasama dengannya telah dibicarakan di Mahkamah Tinggi dan didapati bersalah di bawah Akta Culik 1961 yang membawa hukuman maksimum mati jika sabit kesalahan. Mereka telah dikenakan hukuman gantung pada 10 Oktober 1989.


Eggboy: Tindakan Berani Remaja 17 Tahun Mendapat Pujian Masyarakat Dunia

Dia telah dilantik secara tidak rasmi sebagai "Australian of the Year" seterusnya dan dilabelkan sebagai "wira kita" bagi rakyat Australia.

Seorang remaja berusia 17 tahun dari Hampton, Melbourne, mencipta kemahsyuran di seluruh dunia dalam masa beberapa jam selepas tindakan memecahkan telur atau "egging" terhadap senator Queensland, Fraser Anning.

Will Connolly yang kini lebih dikenali sebagai Egg Boy atau Budak Telur, menjadi fenomena sehinggakan wajahnya dilekatkan pada T-shirt yang dijual di seluruh dunia dan laman GoFundMe telah ditubuhkan untuk mendapatkan wang untuk yuran guamannya.

Para pemuzik terkenal telah menawarkan tiket seumur hidup untuk Will ke mana-mana persembahan mereka. Kemahsyurannya telah tersebar luas sehingga Egg Boy diberikan layanan VIP di mana sahaja dia muncul.

Kumpulan rock Amerika, Wheatus, melabelkan Will sebagai "Wira Dunia" dan para peminat mencadangkan kumpulan tersebut merekodkan semula lagu Teenage Dirbag sebagai Teenage Eggboy.

Dia juga telah ditawarkan layanan lima bintang di Turki dan minuman percuma seumur hidup ketika dia cukup umur, di Kanada dan Wales. Ada juga yang memanggilnya untuk menjadi Presiden AS.

Sama ada Will tahu atau meluluskan gelaran baru yang dikecapinya ini masih belum diketahui. Namun, seorang pereka Jerman yang jauh, tidak dapat mendapatkan kebenaran remaja itu sebelum mencetak mukanya pada kemeja-T yang untuk mengumpulkan dana untuk mangsa insiden tersebut.

Malah, satu mural telah dihasilkan di Melbourne oleh seorang pelukis jalanan menggambarkan tindakan Will "menelurkan" Fraser Anning.

Walaupun akaun media sosial Will menjadi senyap sejak muat naik video terakhirnya mengenai kejadian itu, namun peminatnya tidak berhenti dan terus memuat naik pujian pada semua foto Instagram dan mengucapkan tahniah kepada ibunya kerana membesarkan seorang lelaki yang baik.

Reaksi yang lebih meluas berlaku apabila Fraser Anning menghentam Will dan ibu bapanya dalam sebuah sidang akhbar.

"Dia mendapat satu tamparan di muka, yang mana ibunya sepatutnya telah lakukan kepadanya lama dahulu kerana dia telah berkelakuan begitu buruk," kata Fraser Anning.

Ahli politik sayap kanan tersebut merasakan rasa kemarahan orang ramai terhadapnya ketika Will menyerangnya dan memecahkan telur mentah di atas kepalanya.

Susulan itu, Fraser Anning membalas dengan menampar Will sebanyak dua kali.

Will Connolly adalah seorang remaja yang sangat aktif. Pada tahun 2016, dia mewakili wilayah Asia Pasifik dalam sukan besbol.

Dia bermain dengan Senior League Mariners dan pergi ke Amerika Syarikat apabila dia mendapat panggilan di saat terakhir untuk kejohanan Siri Dunia.

Selepas insiden telur itu, Will kelihatan menghabiskan hujung minggu bersantai di kolam bersama rakan-rakannya, yang mana mereka memberi amaran kepada sesiapa yang ingin mengikuti Will melalui akaun media sosial agar berhati-hati dengan akaun palsu.

Halaman GoFundMe "Money for EggBoi" telah mengumpulkan lebih daripada RM245,000 hanya dalam masa 3 hari dengan hampir 3,000 orang penderma dari seluruh dunia.

Dan sebahagian besar daripada wang derma tersebut akan disumbangkan kepada mangsa serangan pengganas di masjid di Christchurch.

#Eggboy menjadi hashtag trending nombor 1 di Mesir pada hari Sabtu dan Ahad yang lalu. 4 warga Mesir merupakan antara mangsa serangan Christchurch.

Tindakan yang dilakukan oleh Will ini menunjukkan bahawa masyarakat dunia mengutuk sekeras-kerasnya serangan pengganas dan juga sifat perkauman yang menjengkelkan, serta sokongan kepada komuniti Islam di seluruh dunia.